O Dau “Gumatua ena Cakacaka Vinaka”? — Watchtower LAIBRI ENA INTERNET\nw13 5/15 t. 8-12\nO Dau “Gumatua ena Cakacaka Vinaka”?\nNa Vale ni Vakatawa Kacivaka na Matanitu i Jiova—2013\nVAKATOTOMURIA NA GUGUMATUA I JIOVA KEI JISU\nROKOVI O JIOVA NIDA VAKUAI KEDA\nITOVO VINAKA ENA UQETI IRA ESO MERA QARAVA NA KALOU\nVAKARAITAKA TIKO GA NA ITOVO E ROKOVI KINA NA KALOU\n“O Karisito Jisu . . . a soli koya ena vukuda . . . me vakasavasavataki keda meda nona tamata digitaki, nida gumatua ena cakacaka vinaka.”—TAITO 2:13, 14.\nNa cava o nanuma kina ni ka dokai meda gumatua ena cakacaka vinaka?\nE vakabibitaki vakacava ena Taniela 2:41-45 ni dodonu meda gumatua ena cakacaka vakaitalatala?\nVakamacalataka na sala e rawa ni vagolei ira kina na tamata vei Jiova kei na sokalou dina na itovo vakalou.\n1, 2. Na itavi dokai cava e soli duadua ga vei keda na iVakadinadina i Jiova, o raica vakacava qori?\nERA raica e levu ni ka dokai dina mera vakaicovitaki ena dua na ka vakasakiti era rawata. Kena ivakaraitaki, eso era vakaicovitaki ena Nobel Prize nira saga mera vakameautaki ira era veicati tu. Ia e ka dokai sara me lesi keda na Kalou meda mata se italai meda vukei ira na tamata mera veiyaloni kei na Dauveibuli!\n2 Sa bau dua dina na ka dokai me soli duadua ga vei keda na iVakadinadina i Jiova na itavi qori. Erau vakaroti keda na Kalou kei Karisito meda vakamasuti ira na lewenivanua mera “duavata tale kei na Kalou.” (2 Kor. 5:20) E vakayagataki keda tiko o Jiova meda vagolei ira na tamata vua. Qori na sala era sa vukei kina e vica na milioni ena sivia na 235 na vanua mera veiyaloni kei na Kalou, me rawa nira nuitaka na bula tawamudu. (Taito 2:11) E vu mai lomada na noda gumatua ni veisureti “me mai gunuva wale na wai ni bula o koya yadua e vinakata.” (Vkta. 22:17) Nida vakamareqeta na noda ilesilesi da qai gumatuataka, e veiganiti kina meda vakatokai meda tamata “gumatua ena cakacaka vinaka.” (Taito 2:14) Meda raica mada qo na sala e yaga kina na noda gumatua ena cakacaka vinaka ena nodra vagolei vei Jiova na tamata. Dua na sala oya na noda cakacaka vakavunau.\n3. Na cava e vakavotuya vei keda na matavosa “lomakatakata [se yalogu] i Jiova”?\n3 E tukuna na Aisea 9:7 me baleta na veika ena rawati ena nona veiliutaki na Luve ni Kalou: “A lomakatakata [se yalogu] i Jiova ni lewe vuqa ena vakayacora na ka oqo.” E vakabibitaka na vosa qori na nona kauai vakalevu na Tamada vakalomalagi ena noda vakabulai na kawatamata. Na nona ivakaraitaki ni gugumatua o Jiova e vakavotuya ni bibi meda guta mai vu ni lomada na noda ilesilesi vakalou nida dautukutuku ni Matanitu. Eda vakatotomuria na gugumatua i Jiova ni gu tale ga na lomada meda vukei ira eso tale mera kilai koya. Nida cakacaka vata kei na Kalou, vakacava eda vakadeitaka meda gugumatua ena kacivaki ni itukutuku vinaka me vakatau qori ena keda ituvaki?—1 Kor. 3:9.\n4. E ivakaraitaki vakacava ni gugumatua kei na vosovoso o Jisu ena cakacaka vakaitalatala?\n4 Vakasamataka tale ga na gugumatua i Jisu. E kotora na ivakaraitaki vinaka duadua ni gugumatua kei na vosovoso ena cakacaka vakaitalatala. A tusaqati vakaca ena nona bula voli e vuravura, ia e gugumatua tiko ga ena cakacaka vakavunau me yacova sara na nona vakamatei vakaloloma. (Joni 18:36, 37) Ni roro mai na gauna me mate kina vakaisoro, sa qai gugumatua ga o Jisu me vukei ira eso tale mera kilai Jiova.\n5. A vakayacora vakacava o Jisu na ka e vakamacalataka ena nona vosa vakatautauvata ni vunilolo?\n5 Kena ivakaraitaki ena vulaibotabota ni 32 S.K., a cavuta o Jisu e dua na vosa vakatautauvata me baleta e dua na turaga a sega tu ni vua na nona vunilolo me tolu na yabaki. A mani tukuna na turaga qori vua na dausamaki lolo me taya na vunilolo, ia a kerea na dausamaki lolo me soli vua na gauna me vakamaniwataka. (Wilika Luke 13:6-9.) Era le vica ga na tisaipeli ena gauna ya era rawa ni okati mera vua ni cakacaka vakavunau i Jisu. Ia me vaka e laurai ena nona vosa vakatautauvata qori, a vakayagataka o Jisu na gauna lekaleka a vo vua—rauta ni ono na vula—me vakalevutaka kina nona cakacaka vakavunau e Jutia kei Peria. Ena vica na siga ni bera na nona mate o Jisu, a tagicaki ira na kainona “e didivara na daligadra.”—Maciu 13:15; Luke 19:41.\n6. Na cava meda vakalevutaka kina noda cakacaka vakaitalatala?\n6 Ni sa voleka sara na icavacava, sa qai bibi ga meda vakalevutaka na noda cakacaka vakavunau. (Wilika Taniela 2:41-45.) Dua dina na ka dokai meda iVakadinadina i Jiova! O keda ga eda vakacegui ira tiko na tamata e veiyasa i vuravura ena iwali dina ni leqa ni kawatamata. A tukuna ena dua na gauna lekaleka sa oti e dua na dauvolavola ena niusiveva ni sega ni saumi rawa na taro: “Na cava era sotava kina na veika ca na tamata vinaka?” E noda itavi vaKarisito, e ka dokai tale ga meda vakamacalataka na isau vakaivolatabu ni taro va qori vei ira kece era via vakarorogo. E tiko na vuna vinaka me ‘uqeti keda na yalo tabu’ nida vakayacora na noda ilesilesi vakalou. (Roma 12:11) Ena veivakalougatataki ni Kalou, eda rawa ni vukei ira eso tale mera kilai Jiova ra qai lomani koya ena noda gugumatua ena cakacaka vakavunau.\n7, 8. E rokovi vakacava o Jiova ena noda dau vakuai keda?\n7 Me vaka e laurai ena veika a sotava na yapositolo o Paula, e rawa tale ga nida “sega ni moce ena veibogi” qai “sega ni kana” ena noda cakacaka vakaitalatala. (2 Kor. 6:5) E vakavotui vinaka sara ga e keri na yalo ni noda vakuai keda, eda rairai nanumi ira tale ga kina na painia era vakaliuca na cakacaka vakaitalatala ra qai tokoni ira ga vakailavo. Vakasamataki ira tale ga na daukaulotu gugumatua, era ‘liviraki me vaka na isoro waini’ mera lai veiqaravi e vanuatani. (Fpai. 2:17) Vakacava o ira na qase ni ivavakoso era cakacaka tiko vakaukaua ra qai sega ni dau kana se moce vinaka ena so na gauna mera karoni ira kina na sipi i Jiova? Era maliwai keda tale tu ga na itabaqase kei ira era tautauvimate, ia era saga ena nodra vinaka kece mera tiko ena soqoni qai vakaitavi ena cakacaka vakavunau. E veivakayaloqaqataki dina nida vakasamataka na nodra dau vakuai ira na dauveiqaravi ni Kalou qori. Na sasaga va qori e rawa ni veisautaka na nodra rai eso tale me baleta na noda cakacaka vakaitalatala.\n8 Ena dua na ivola ina Lincolnshire Boston Target mai Peritania, a tukuna kina e dua na turaga e dau wilika na niusiveva qori, e sega tale ga ni iVakadinadina i Jiova: “Era sa sega ni nuitaka na lotu na tamata . . . Na cava era cakava tiko e veisiga na italatala ni lotu? Era sega sara ga ni vakataki Karisito ena nona dau golevi ira na tamata ena nodra itikotiko . . . Na lotu duadua ga e bau kauai na iVakadinadina i Jiova, nira golevi ira sara ga na tamata ena nodra itikotiko qai vu dina mai lomadra na nodra vunautaka na ka dina.” E takalevu tu e vuravura na yalo ni nanumi koya ga, na noda dau vakuai keda gona e rokovi vakalevu kina na Kalou o Jiova.—Roma 12:1.\n9. Na cava ena uqeti keda meda gumatua tiko ga ena cakacaka vinaka?\n9 Na cava eda rawa ni cakava ke da sa sega soti ni gugumatua ena cakacaka vakaitalatala? Ena vinaka meda vakasamataka na veika sa vakayacora tiko o Jiova ena vuku ni cakacaka vakavunau. (Wilika Roma 10:13-15.) Na nodra bula na lewenivanua e vakatau ena nodra masuta ena vakabauta na yaca i Jiova, ia era na sega ni cakava rawa qori ke da sega ni vunau vei ira. Na noda kila qori me uqeti keda meda gumatua tiko ga ena cakacaka vinaka, meda solia tale ga noda vinaka kece ena vunautaki ni itukutuku vinaka ni Matanitu ni Kalou.\n10. Na cava e rawa ni tukuni kina ni noda itovo vinaka ena vagolei ira na tamata vei Jiova?\n10 E bibi meda gugumatua ena cakacaka vakaitalatala, ia qori ena sega ni vagolei ira duadua ga na tamata vua na Kalou. E dua tale na ka e okati ena noda gumatua ena cakacaka vinaka qai rawa ni vagolei ira na tamata vua na Kalou oya na noda itovo vinaka na lotu vaKarisito. A vakavotuya o Paula na bibi ni noda itovo ena nona vola: “Keitou sega sara ga ni via vakatarabetaki kemuni ena dua na ka me kua ni beitaki kina na neitou cakacaka vakaitalatala.” (2 Kor. 6:3) Na noda vosa vinaka kei na noda itovo kilikili ena vakacaucautaki kina na ivakavuvuli ni Kalou, qai uqeti ira eso tale mera qaravi Jiova. (Taito 2:10) E levu na ka vinaka e dau rogoci ni yaco nira raica na tamata yalomalumalumu na noda itovo na lotu vaKarisito.\n11. Na cava meda masulaka qai vakasamataka kina vakabibi na noda itovo?\n11 Eda kila ni noda itovo e rawa ni veiuqeti ena veika vinaka, e rawa tale ga ni veivakatarabetaki. Nida tiko gona ena vanua ni cakacaka, e vale se koronivuli, meda kua sara ni cakava e dua na ka me beitaki kina na noda cakacaka vakaitalatala kei na noda itovo. Ke da nakita meda valavala ca, eda na sotava ga na leqa. (Iper. 10:26, 27) Qori me uqeti keda meda masulaka da qai vakasamataka na veika eda cakava kei na nodra rai eso tale nira raica na noda ivakarau ni bula. Ni torosobu tiko ga na itovo ni vuravura qo, ena rawarawa sara vei ira na tamata yalomalumalumu mera ‘vakaduiduitaki ira era qarava na Kalou kei ira era sega ni qaravi koya.’ (Mala. 3:18) Io, e bibi na noda itovo vinaka na lotu vaKarisito ena nodra vukei eso tale mera veiyaloni kei na Kalou.\n12-14. Ena veisautaka vakacava na nodra rai eso tale me baleta na noda cakacaka vakaitalatala na noda vosota na veivakatovolei? Tukuna e dua na ivakaraitaki.\n12 A cavuta o Paula ena nona ivola vei ira e Korinica ni a sotava na ka rarawa, na ka dredre, a mokulaki, bala tale ga i valeniveivesu. (Wilika 2 Korinica 6:4, 5.) Ni vakatovolei na noda vakabauta, na noda vosota e rawa ni uqeti ira na vakararai tu mera ciqoma na ka dina. Kena ivakaraitaki: Ena vica na yabaki sa oti, a sagai mera vakawabokotaki na iVakadinadina i Jiova ena dua na yasayasa e Angola. Erau vesu e rua na iVakadinadina kei na 30 tale na tataleitaki era dau tiko ena soqoni. Era soqoni ira mai na lewenivanua na dauveitusaqati mera sarava na nodra mokulaki na tacida me yacova ni sa dradra na yagodra. Na ka vakaloloma qori e caka tale ga vei ira na yalewa kei na gone. A caka qori me vakarerei ira na tamata mera kua ni vakarorogo vei ira na iVakadinadina i Jiova. Ia ni oti na nodra mokulaki e matanalevu na tacida, e levu ena yasayasa oya era lai kerei ira na iVakadinadina i Jiova mera vulica na iVolatabu! A toso vinaka sara na kena vunautaki na Matanitu ni Kalou, e vakasakiti na tubu qai levu sara na veivakalougatataki.\n13 E laurai ena ivakaraitaki qori ni noda muria dei na ivakavuvuli vakaivolatabu e rawa ni uqeti ira sara ga eso tale. Eda na rairai veinanuyaka se vica era veiyaloni kei na Kalou ena vuku ni nodratou yaloqaqa o Pita kei na vo ni yapositolo. (Caka. 5:17-29) Ena gauna qo, o ira na icaba e koronivuli, itokani vakacakacaka se noda lewenivuvale era rawa ni vakarorogo nira raica na noda dei meda tutaka na veika dodonu.\n14 Eso na tacida era sotava tu ga na veitusaqati. Kena ivakaraitaki, rauta ni 40 na tacida mai Armenia era tu e valeniveivesu nira tawaveitovaki, e namaki mera bala i valeniveivesu e levu tale ena vica na vula mai qo. E 55 na dauveiqaravi i Jiova mai Eritrea era tu e valeniveivesu, eso vei ira qori era yabaki 60 vakacaca. E rauta na 700 na tacida mai Sauca Korea era tu e valeniveivesu ena vuku ni nodra vakabauta. Sa sivia na 60 na yabaki na kena yaco voli mai na ituvaki qori. Meda masuta mada ga me vakalagilagi na Kalou ena nodra yalodina na tacida era tusaqati tiko ena nodra vanua, me uqeti ira tale ga na taleitaka na ivalavala dodonu mera tokona na sokalou dina.—Same 76:8-10.\n15. Tukuna e dua na ivakaraitaki e laurai kina ni noda daudina e rawa ni vagolei ira mai eso vei Jiova.\n15 Na noda daudina tale ga e rawa ni vagolei ira mai na tamata ina dina. (Wilika 2 Korinica 6:4, 7.) Kena ivakaraitaki: A biuta tiko e dua na yalewa lotu vaKarisito na ilavo ena kena misini e loma ni basi me dua kina nona tikite, qai tukuna vua na nona itokani me kua ni sauma nona ivodovodo ni na sega ni vodo vakabalavu. A tukuna sara na tacida ni dodonu ga me sauma nona ivodovodo ke lekaleka mada ga na vanua e lakova. Ni sa sobu na nona itokani, a tarogi tacida sara o draiva, “O iVakadinadina i Jiova?” A tukuna sara na tacida “io” qai tarogi draiva “o kila vakacava?” “Au rogoca nomudrau veivosaki me baleta na saumi ivodovodo, au kila ni vica ga era dau cakava qori ra qai daudina ena ka kece, era wili tiko kina na iVakadinadina i Jiova.” Oti e vica na vula, a golevi tacida yalewa ya e dua na turaga qai kaya, “O kilai au? O yau na draiva ni basi daru a veivosaki me baleta na saumi ivodovodo. Niu raica na nomu itovo e uqeti au meu vulica na iVolatabu kei ira na iVakadinadina i Jiova.” Na noda kilai nida daudina e vakaraitaka nida italatala nuitaki.\n16. Na cava e dau uqeti ira kina eso tale na itovo me vaka na vosota vakadede, loloma, kei na yalololoma? Tukuna na ka era dau cakava na iliuliu ni lotu.\n16 Eda rawa ni veivuke tale ga ena nodra vagolei na tamata vei Jiova nida vakaraitaka na itovo me vaka na vosota vakadede, loloma, kei na yalololoma. Nira raica eso na noda itovo, era na rairai via vulica na veika me baleti Jiova, nona inaki, kei ira na nona tamata. Na nodra rai kei na nodra itovo na lotu vaKarisito dina e duidui sara mai vei ira e nodra ivakarau ni sokalou e vakarairai ga qai veivakaisini. Era vutuniyau eso na italatala nira lawakitaki ira nodra qelenisipi, qori ena nodra vakayagataka e dua na iwase levu ni ilavo era rawata mera volia kina na vale kei na motoka saulevu—e dua na italatala e tara sara e dua na vale ni koli e rawa ni vakabatabatataki. Io, e levu vei ira na tukuna nira imuri i Karisito era sega ni dau via “solia wale.” (Maciu 10:8) Me vakataki ira ga na bete dau murilomadra e Isireli makawa, ‘era veivakavulici mera saumi kina’—qai levu na ka era vakavulica e sega ni vakaivolatabu. (Maika 3:11) Ena sega ni veiyaloni kei na Kalou e dua e veivakaisini va qori na nona ivalavala.\n17, 18. (a) E rokovi vakacava o Jiova ena noda vakatotomuria na nona itovo? (b) Na cava e uqeti iko mo caka vinaka tiko ga?\n17 Ena dua tale na yasana, e uqeti ira vakalevu eso na ivakavuvuli dina vaKarisito kei na noda dau caka vinaka vei ira na tiko tikivi keda. Kena ivakaraitaki, e dua sa kena marama a totolo ga na nona vakaraitaka vua na painia a vunau tiko e veivale ni sega ni via vakarorogo. A tukuna na marama oya ni a kaba toka ena dua na ikabakaba qai saga tiko me veisautaka e dua na cina ena gauna a qirita kina na painia na lali ni katuba. E tukuna sara na painia: “E sega ni vinaka mo cakava duadua qori.” A mani veisautaka na painia na nona cina, oti a gole sara. Ni rogoca na luvena tagane na ka a yaco, a tarai koya sara ga, mani saga me rau sota kei na tacida tagane me vakavinavinakataki koya. A qai vuli iVolatabu sara na luvena tagane na marama ya.\n18 Na cava o vakadeitaka kina mo caka vinaka tiko ga? De dua o kila ni gauna eda gumatua kina ena cakacaka vakaitalatala da qai cakava na ka e salavata kei na inaki ni Kalou, eda rokovi Jiova da qai rawa ni vukei ira eso tale mera vakabulai. (Wilika 1 Korinica 10:31-33.) Eda vinakata dina meda vakaraitaka nida lomana na Kalou kei ira na so tale. Qori ena uqeti keda meda gumatua ena cakacaka vinaka ni kena vunautaki na itukutuku vinaka kei na noda vakaraitaka na itovo vakalou. (Maciu 22:37-39) Ke da gumatua ena cakacaka vinaka, eda na vakalougatataki vakalevu nida na marau da qai vakila na vakacegu ena gauna qo. Eda rawa tale ga ni vakanamata ena gauna era na gumatuataka kina na sokalou dina na kawatamata kece me rokovi kina na Dauveibuli, o Jiova.


‘Raica! E Dua na iSoqosoqo Levu’ | Vale ni Vakatawa Vulici\nWILIKA ENA VOSA Acholi Afrikaans Albanian Amharic Amis Armenian Aymara Azerbaijani Baoule Bassa (Cameroon) Batak (Karo) Batak (Simalungun) Batak (Toba) Biak Bicol Bislama Boulou Bulgarian Catalan Cebuano Chavacano Chichewa Chin (Hakha) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chopi Chuabo Chuukese Cibemba Croatian Czech Damara Danish Douala Drehu Dutch English Estonian Finnish Fon French Ga Georgian German Greek Greenlandic Guadeloupean Creole Guarani Gujarati Gun Haitian Creole Hausa Hebrew Herero Hiligaynon Hindi Hmong (White) Hungarian Ibanag Icelandic Igbo Iloko Indonesian Italian Japanese Javanese Kabiye Kabuverdianu Kachin Kannada Karen (S'gaw) Kazakh Kekchi Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kisi Kongo Korean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kyangonde Laotian Latvian Lenje Lhukonzo Lingala Lithuanian Lomwe Low German Luganda Lunda Luo Macedonian Macua Makhuwa-Meetto Malagasy Malay Malayalam Maltese Mam Mambwe-Lungu Mapudungun Marshallese Mauritian Creole Mingrelian Mizo Mongolian Moore Myanmar Ndau Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nyungwe Nzema Oromo Ossetian Palauan Pangasinan Papiamento (Curaçao) Persian Polish Ponapean Portuguese (Brazil) Portuguese (Portugal) Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Rutoro Samoan Sangir Sango Sena Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Sunda Swahili Swahili (Congo) Swedish Tagalog Tahitian Tajiki Tamil Tarascan Tatar Tetun Dili Thai Tigrinya Tongan Totonac Tshwa Tsonga Turkish Tuvaluan Twi Ukrainian Urdu Urhobo Uzbek Wallisian Wayuunaiki Welsh Wolaita Xhosa Yapese Yoruba Zulu vakaViti\nULUTAGA NI VULI 39\n“Au qai raica e dua na isoqosoqo levu, e sega ni dua na tamata e wilika rawa, . . . era tucake tu ena mata ni idabedabe vakaturaga kei na mata ni Lami.”—VKTA. 7:9.\nSERE 60 Mera na Bula\n1. Na ituvaki cava e tu kina na yapositolo o Joni ena icavacava ni imatai ni senitiuri G.V.?\nE TIKO na yapositolo o Joni ena dua na ituvaki dredre ena icavacava ni imatai ni senitiuri G.V. Sa kenaturaga sara, e vesu tiko ena yanuyanu o Patimo, e rairai iotioti tale ga ni yapositolo me bula tiko. (Vkta. 1:9) E kila nira tiko ena ivavakoso na dauveitusaqati, era veivakacalai ra qai vakavu veisei. Kena irairai ni toso na gauna sa na sega ni dua na lotu vaKarisito e vo.—Juta 4; Vkta. 2:15, 20; 3:1, 17.\nE raica na yapositolo o Joni e “dua na isoqosoqo levu” era vakaisulu balavu vulavula ra qai taura tu na taba ni niuniu (Raica na parakaravu 2)\n2. Me vaka e tukuni ena Vakatakila 7:9-14, na raivotu vakatubuqoroqoro cava e raica o Joni? (Raica na iyaloyalo ena waqana.)\n2 Ni sotava tiko o Joni na ituvaki qori, e qai vakatakila vua na Kalou e dua na raivotu vakatubuqoroqoro. Oya ni tukuni vei ratou na agilosi me ratou tarova matua na cagi ni veivakarusai ena veivakararawataki levu me yacova nira sa dregati taucoko na dauveiqaravi ni Kalou. (Vkta. 7:1-3) Qo o ira na le 144,000 era na veiliutaki vata kei Jisu i lomalagi. (Luke 12:32; Vkta. 7:4) Oti e qai cavuta tale o Joni e dua na ilawalawa. Nira sa rui lewe levu, e kailavaka: “Raica!” Qori e rairai dusia ni kurabuitaka na ka e raica. Na cava e raica o Joni? “E dua na isoqosoqo levu, e sega ni dua na tamata e wilika rawa, mai na veimatanitu kece, veiyavusa, veimatatamata, kei na duivosavosa, era tucake tu ena mata ni idabedabe vakaturaga kei na mata ni Lami.” (Wilika Vakatakila 7:9-14.) Vakasamataka na levu ni nona marau o Joni me kila nira na lewe levu sara era na qarava na Kalou ena gauna se bera mai!\n3. (a) Na cava me vaqaqacotaka kina na noda vakabauta na raivotu i Joni? (b) Cava eda na vulica ena ulutaga qo?\n3 E vaqaqacotaka sara ga na vakabauta i Joni na raivotu qo. E dodonu me vaqaqacotaka sara na noda vakabauta nida bula tiko ena iotioti ni veisiga e vakayacori kina na raivotu qori! Ena gauna qo, e vica vata na milioni era sa qaravi Jiova tiko, era nuitaka mera bula sivia na veivakararawataki levu, mera bula tawamudu tale ga e vuravura. Eda na vulica ena ulutaga qo na sala e vakatakila kina o Jiova vei ira nona tamata ena 80 vakacaca na yabaki sa oti na ka era kilai kina na lewe ni isoqosoqo levu. Oti eda na qai veivosakitaka e rua na ka era kilai kina: (1) na kedra lewe levu (2) kei na vanua era gole mai kina. Na rua na tikina qo ena vaqaqacotaka na nodra vakabauta o ira na nuitaka mera lewe ni ilawalawa qori.\nENA BULA E VEI NA ISOQOSOQO LEVU?\n4. Na ka dina vakaivolatabu cava e sega ni vakavulica o lotu ni Veivanua vaKarisito? Era duatani vakacava na Gonevuli ni iVolatabu?\n4 E sega ni vakavulica o lotu ni Veivanua vaKarisito na dina vakaivolatabu mera bula tawamudu e vuravura o ira na talairawarawa. (2 Kor. 4:3, 4) Nikua, era vakavulica e levu na lotu ni tamata vinaka kece era na lako i lomalagi ena gauna era mate kina. Ia e duatani na ka era kila na ilawalawa lailai ni Gonevuli ni iVolatabu era tabaka na Watch Tower ena icavacava ni veiyabaki ni 1800. Oya ni na vakalesuya mai na Kalou na Parataisi e vuravura, era na bula tale ga e vuravura e vica vata na milioni na tamata talairawarawa, sega nira lako i lomalagi. Ia e taura na gauna mera qai kila vakamatata se o cei o ira na talairawarawa qori.—Maciu 6:10.\n5. Na cava era vakabauta na Gonevuli ni iVolatabu me baleti ira na le 144,000?\n5 Era kila tale ga ena Vosa ni Kalou na Gonevuli ni iVolatabu nira na “voli mai vuravura” eso mera veiliutaki kei Jisu i lomalagi. (Vkta. 14:3) Era lewe ni ilawalawa qori na le 144,000 na lotu vaKarisito yalayala era gumatua ni qaravi Jiova ena yalodina e vuravura. Vakacava o ira na lewe ni isoqosoqo levu?\n6. Na cava era vakabauta na Gonevuli ni iVolatabu me baleti ira na lewe ni isoqosoqo levu?\n6 E raivotutaka o Joni na ilawalawa qori nira “tucake tu ena mata ni idabedabe vakaturaga kei na mata ni Lami.” (Vkta. 7:9) Era nanuma gona na Gonevuli ni iVolatabu nira na lai bula tale ga i lomalagi na isoqosoqo levu me vakataki ira na le 144,000. Ia ke ra lako i lomalagi na le 144,000 kei na lewe ni isoqosoqo levu, ena qai kilai vakacava na kedrau duidui? Era nanuma na Gonevuli ni iVolatabu nira lewe ni isoqosoqo levu na lotu vaKarisito era sega ni talairawarawa vakaoti vua na Kalou nira tiko e vuravura. Era muria na ivakatagedegede savasava ena iVolatabu, ia eso e rairai lewe tiko ga ni lotu ni Veivanua vaKarisito. Era kaya kina na Gonevuli ni iVolatabu nira sa bau vakaraitaka toka nira lomana na Kalou, ia e sega ni ganiti ira mera veiliutaki kei Jisu. Nira sega ni lomana vakalevu na Kalou na lewe ni isoqosoqo levu, na gauna era lako kina i lomalagi era na tucake tu ga ena mata ni idabedabe vakaturaga, era na sega ni dabe kina.\n7. Me vaka era nanuma na Gonevuli ni iVolatabu, o cei ena bula e vuravura ena loma ni Duanaudolu na Yabaki? Cava era vakabauta na Gonevuli ni iVolatabu me baleti ira na tagane yalodina ena gauna makawa?\n7 O cei ga era na bula e vuravura? Era vakabauta na Gonevuli ni iVolatabu nira kumuni oti i lomalagi na le 144,000 kei na isoqosoqo levu, e vica vata na milioni era na bula e vuravura mera marautaka na yaga ni Duanaudolu na Yabaki ni Veiliutaki i Karisito. Era sega ni namaka na Gonevuli ni iVolatabu mera qaravi Jiova na vica vata na milioni qori ni bera ni tekivu na Veiliutaki i Karisito. Ia e nanumi nira na qai vulica na veika me baleti Jiova ena loma ni Duanaudolu na Yabaki. O ira na muria na ivakatagedegede i Jiova era na vakalougatataki mera bula tawamudu e vuravura, ia o ira na talaidredre era na vakarusai. Era nanuma tale ga na Gonevuli ni iVolatabu nira na lai bula i lomalagi ni cava na Duanaudolu na Yabaki eso na “turaga” era veiqaravi tiko e vuravura ena gauna qori, wili kina o ira na “yalodina” ena gauna makawa (ira na tagane yalodina era mate ni bera na Karisito).—Same 45:16.\n8. Na tolu na ilawalawa cava e rairai nanumi me vakayacori kina na inaki ni Kalou?\n8 Era vakabauta gona na Gonevuli ni iVolatabu ni tolu tiko na ilawalawa: (1) o ira na le 144,000, era na veiliutaki vata kei Jisu i lomalagi; (2) na isoqosoqo levu era sega ni lomana vakalevu na Kalou era na tucake tu ga ena mata ni idabedabe vakaturaga nei Jisu e lomalagi; kei na (3) e vica vata na milioni era na vulica na veika me baleti Jiova e vuravura ena loma ni Duanaudolu na Yabaki ni Veiliutaki i Karisito. * Ia ena gauna lokuci i Jiova, sa qai serau cake tiko ga na rarama ni ka dina me baleta na ulutaga qo.—Vkai. 4:18.\nSERAU CAKE TIKO GA NA RARAMA NI KA DINA\nEna soqo ni tikina ni 1935 era papitaiso e dua na iwiliwili levu e nodra inuinui na bula e vuravura (Raica na parakaravu 9)\n9. (a) E rawa vakacava ni tucake tu na isoqosoqo levu ena “ena mata ni idabedabe vakaturaga kei na mata ni Lami”? (b) Na cava sa qai vakaibalebale kina na matata ni kila ena Vakatakila 7:9?\n9 Era qai kila na iVakadinadina i Jiova ena 1935 o cei era lewe ni isoqosoqo levu e raivotutaka o Joni. Sa qai matata vei ira nira na sega ni lai bula i lomalagi na lewe ni isoqosoqo levu mera tucake tu “ena mata ni idabedabe vakaturaga kei na mata ni Lami.” Ia era na cakava qori ena vakasama vakayalo. Nira tiko e vuravura, e rawa nira tucake tu “ena mata ni idabedabe vakaturaga” nira kila ni o Jiova e iliuliu ni lomalagi kei na vuravura, era vakamalumalumu tale ga ena nona veiliutaki. (Aisea 66:1) E rawa nira tucake tu ena “mata ni Lami” nira vakaraitaka na nodra vakabauta na isoro ni veivoli nei Jisu. Qori tale ga na ka e tukuni ena Maciu 25:31, 32, nira na “soqoni” ena mata ni idabedabe vakaturaga lagilagi nei Jisu na “veimatanitu kece,” wili kina o ira na tamata ca. E matata nira tiko ga e vuravura na veimatanitu qori, sega nira tiko mai lomalagi. E matata na veisau qo, nida kila kina na vuna e sega ni tukuni kina ena iVolatabu nira na lako i lomalagi na lewe ni isoqosoqo levu. E dua ga na ilawalawa e tukuni mera lai bula tawamudu i lomalagi, o ira na le 144,000 era na “veiliutaki vakatui” kei Jisu, mera “liutaka na vuravura.”—Vkta. 5:10.\n10. Na cava mera vulica kina na veika me baleti Jiova na lewe ni isoqosoqo levu ni bera na Duanaudolu na Yabaki?\n10 Sa qai matata vei ira na iVakadinadina i Jiova ena 1935, nira na bula tawamudu e vuravura na lotu vaKarisito yalodina era lewe ni isoqosoqo levu e raivotutaka o Joni. Me rawa nira bula sivia na veivakararawataki levu, mera vulica mada na veika me baleti Jiova ni bera ni tekivu na Duanaudolu na Yabaki. E vinakati mera vakaraitaka ni dei na nodra vakabauta mera “drovaka kina na ka kece ena yaco” ni bera na Duanaudolu na Yabaki ni Veiliutaki i Karisito.—Luke 21:34-36.\n11. Na cava era rairai nanuma kina eso na Gonevuli ni iVolatabu nira na lai bula i lomalagi eso ni cava na Duanaudolu na Yabaki?\n11 Vakacava na rai nira na vakaturi i lomalagi eso era ivakaraitaki vinaka ni cava na Duanaudolu na Yabaki? Qori na ka e tabaki ena vica vata na yabaki sa oti ena Watch Tower ni Feperueri 15, 1913. E rawa ni kaya e dua, ‘Na cava mera bula kina e vuravura na tagane yalodina ena gauna makawa, ia era qai bula i lomalagi na lotu vaKarisito era sega ni yalodina?’ E yavutaki na vakasama qori ena rua na rai cala: (1) nira na lai bula i lomalagi na lewe ni isoqosoqo levu, kei na (2) era lewe tale ga ni isoqosoqo levu na lotu vaKarisito era sega ni lomana vakalevu na Kalou.\n12-13. Na cava era kila na lumuti kei na isoqosoqo levu me baleta na nodra icovi?\n12 Me vaka eda sa vulica mai, sa qai matata vei ira na iVakadinadina i Jiova ena 1935, ni o ira na bula sivia na Amaketoni era lewe ni isoqosoqo levu e raivotutaka o Joni. Era na “bula sivia na veivakararawataki levu” e vuravura, era na “kailavaka tiko ga ena domolevu: ‘E vakabulai keimami na neimami Kalou e dabe tiko ena idabedabe vakaturaga, na Lami tale ga.’” (Vkta. 7:10, 14) E vakavulica tale ga na iVolatabu ni o ira na vakaturi mera bula i lomalagi era nuitaka e “dua na ka e vinaka cake” ni vakatauvatani kei ira na tagane yalodina ena gauna makawa. (Iper. 11:40) Nira kila qori na tacida, era gumatua sara mera sureta e levu mera qaravi Jiova mera nuitaka na bula tawamudu e vuravura.\n13 Dua na ka nodra marautaka na lewe ni isoqosoqo levu na nodra inuinui. E matata vei ira ni lewa o Jiova na vanua era na veiqaravi kina na nona tamata yalodina, oya i lomalagi se vuravura. Era kila na lumuti kei na isoqosoqo levu ni rawati ga na nodra icovi ena loloma soli wale i Jiova ena vuku ni isoro ni veivoli i Jisu Karisito.—Roma 3:24.\nTUBU TIKO GA NA KEDRA IWILIWILI\n14. Ni cava na 1935, na cava era vaqaqa kina e levu na kena vakayacori na parofisai me baleta na isoqosoqo levu?\n14 Ni matata vei ira na tamata i Jiova ena 1935 na kila me baleta na isoqosoqo levu, levu era vaqaqa ena tubu vakacava na kedra iwiliwili na nuitaka na bula e vuravura. Kena ivakaraitaki o Ronald Parkin, e yabaki 12 tiko ni vakamatatataki na kila me baleta na isoqosoqo levu. E kaya, “Ena gauna ya, e rauta ni 56,000 na dautukutuku e vuravura raraba, de dua e levu era lumuti. Kena irairai nira lewe lailai sara na isoqosoqo levu.”\nERA LEWE LEVU DINA NA ISOQOSOQO LEVU!\nE vakamatatataki ena 1935 na ka eda kila me baleti ira na bula e vuravura. E vica vata na milioni era dautukutuku ni Matanitu nira vulica na ivola qo. Levu era lewe ni isoqosoqo levu (Raica na parakaravu 14-15)\nNa ivola cava o vulica kina na iVolatabu, se vuli kina e dua na wekamu?\niVola: 1943 “The Truth Shall Make You Free”; 1946 “Let God Be True”; 1968 Na ka Dina sa Basika ki na Bula Tawamudu; 1982 Ko na Rawa ni Bula Tawamudu ena Vuravura Parataisi ; 1995 Na Ka mo Kila mo Bula Tawamudu Kina; 2005 Na Cava Mada e Kaya na iVolatabu?; 2015 Na Cava Eda na Vulica ena iVolatabu?\n15. E tubu tiko ga vakacava na kedra iwiliwili na lewe ni isoqosoqo levu?\n15 Ena vica tale na yabaki e tarava, era lesi na daukaulotu ena levu na vanua mani tubu na kedra iwiliwili na iVakadinadina i Jiova. Ena 1968, e tekivutaki e dua na iwalewale ni vuli iVolatabu ni vakayagataki na ivola Na ka Dina sa Basika ki na Bula Tawamudu. Ni rawarawa sara na ivakamacala ni ka dina vakaivolatabu ena ivola qori, era taleitaka e levu na yalomalumalumu. Ena loma ga ni va na yabaki, era papitaiso e sivia ni 500,000 na tisaipeli vou. E vica tale na milioni era papitaiso ni sa luluqa mai na Lotu Katolika ena yasayasa vakaLatina e Merika kei na so tale na vanua, e vakadonui tale ga na noda cakacaka ena Tokalau kei Urope, kei na vica na vanua e Aferika. (Aisea 60:22) Ena vica na yabaki sa oti, e vakarautaka na isoqosoqo i Jiova e levu tale na ivukevuke yaga mera vulica kina e levu na iVolatabu. E matata gona nira sa kumuni tiko na lewe ni isoqosoqo levu, na kedra iwiliwili ena gauna qo sa sivia na walu na milioni.\nERA GOLE MAI NA VEIVANUA\n16. Era gole mai vei na lewe ni isoqosoqo levu?\n16 Ni vola tiko o Joni na nona raivotu, e kaya nira na gole mai na lewe ni isoqosoqo levu mai na “veimatanitu kece, veiyavusa, veimatatamata, kei na duivosavosa.” Qori tale ga na ka e parofisaitaka na parofita o Sakaraia. E vola: “Ena gauna oya eratou na mai taura e tini na tamata eratou duivosavosa mai na veivanua kece, io, eratou na taura matua na nona isulu balavu e dua na Jiu, eratou kaya: ‘Keitou via lako vata kei kemudou, ni keitou rogoca ni tiko vata kei kemudou na Kalou.’”—Saka. 8:23.\n17. Era vukei vakacava na duivosavosa?\n17 Eda kila na iVakadinadina i Jiova ni vinakati me vunautaki na itukutuku vinaka ena levu tale na vosa me rawa ni kumuni kina na lewe ni veivanua era duivosavosa. Sa 130 vakacaca na yabaki noda vakadewataka tiko na ivola vakaivolatabu, nikua sa vica vata na drau na vosa eda vakadewa kina. Qo na vakadewa levu duadua me bau vakayacori. Kena ibalebale ni sa cakamana tiko o Jiova ena gauna qo mera kumuni kina na lewe ni isoqosoqo levu mai na veimatanitu kece. Eda vakavinavinaka gona ni vakarautaki tiko ga na kakana vakayalo ena levu na vosa, eda mai qaravi Jiova kina ena duavata. Eda kilai na iVakadinadina i Jiova nida gumatua ena vunau kei na noda veilomani. Qo e vaqaqacotaka sara ga na noda vakabauta!—Maciu 24:14; Joni 13:35.\nNA IBALEBALE NI RAIVOTU ENA NODA GAUNA\n18. (a) Me vaka e tukuni ena Aisea 46:10, 11, na cava meda kua ni kurabuitaka kina na sala e vakayacora kina o Jiova na parofisai me baleta na isoqosoqo levu? (b) Na cava era lomavakacegu kina o ira na bula e vuravura?\n18 Dua na ka na noda marautaka na parofisai me baleta na isoqosoqo levu! Eda sega ni kurabuitaka nona vakayacora o Jiova na parofisai qo. (Wilika Aisea 46:10, 11.) Era marautaka na lewe ni isoqosoqo levu na inuinui e vakarautaka vei ira o Jiova. Era lomavakacegu nira kila nira sega ni lumuti ena yalo tabu mera veiliutaki kei Jisu i lomalagi. Eda wilika ena iVolatabu na kedra itukutuku na tagane kei na yalewa vakabauta e dusimaki ira na yalo tabu ia era sega ni lewe ni 144,000. Dua na ivakaraitaki o Joni na Dauveipapitaisotaki. (Maciu 11:11) E dua tale o Tevita. (Caka. 2:34) Erau na vakaturi kei na levu tale ena parataisi e vuravura. Era na vakaraitaka o ira qori kei na lewe ni isoqosoqo levu na nodra yalodina vei Jiova kei na nona veiliutaki.\n19. E kilai vakacava ena raivotu me baleta na isoqosoqo levu ni sa lekaleka na gauna eda bula tiko kina?\n19 Qo na imatai ni gauna e kumuna kina na Kalou e vica vata na milioni mai na veivanua mera qaravi koya. Ke noda inuinui gona na bula i lomalagi se vuravura, e vinakati meda vukea e levu tale mera lewe ni isoqosoqo levu ni ‘so tale na sipi.’ (Joni 10:16) Sa voleka ni tekivu na veivakararawataki levu e yalataka o Jiova era na vakarusai kina na veimatanitu kei na lotu era vakararawataka na kawatamata. E dua dina na itavi dokai mera qaravi Jiova e vuravura na lewe kece ni isoqosoqo levu me tawamudu!—Vkta. 7:14.\nNa rai cala cava me baleta na isoqosoqo levu e vakadodonutaki ena 1935?\nEna sala cava e tubu tiko ga kina na kedra iwiliwili na lewe ni isoqosoqo levu?\nNa ivakadinadina cava e dusia ni o Jiova e kumuni ira na lewe ni isoqosoqo levu mai na veivanua?\nSERE 139 Mo Raica ni sa Vou na ka Kece\n^ para. 5 Ena veivosakitaki ena ulutaga qo na raivotu i Joni me baleta nodra kumuni na lewe ni “isoqosoqo levu.” Ena vaqaqacotaka sara ga na nodra vakabauta o ira e nodra inuinui qori.\n^ para. 8 Raica na ivola Jehovah’s Witnesses—Proclaimers of God’s Kingdom, t. 159-163.


Jope 30 | iVolatabu ena Internet | Vakadewa ni Vuravura Vou\nVakamacalataka o Jope na veisau ni kena ituvaki (1-31)\nRa vakalialiai koya na tamata sega na betedra (1-15)\nKena irairai ni sega ni veivuke na Kalou (20, 21)\n“Sa loaloa na kuliniyagoqu” (30)\n30 “Qo era dredrevaki au+—Na tagane era gone sara vei au,Na tamadra au sega ni dau vakadonuyaMera biu vata kei na koli era yadrava noqu qelenimanumanu. 2 E yaga vakacava vei au na kaukaua ni ligadra? Sa yali na nodra igu. 3 Era dadaga ena vuku ni leqa kei na viakana,Era baribari voli ena qele kakacaSa vakacacani rawa tu qai lala. 4 Era soqona na draunikau tuituina mai na veikau lalai,E kedra kakana na waka ni nokonoko. 5 Era cemuri mai na itikotiko,+Era kailavaki me vaka na daubutako. 6 Era vakaitikotiko ena baba ni veivanua qakilo,*Ena veiqara e loma ni qele kei na veivatu. 7 Era tagi mai na veikau lalai,Era na lokini vata ena veisalato. 8 Nira vaka na luvedra na yalowai kei ira na sega ni vakayacani,Era sa cemuri* mai na vanua. 9 Ia era vakalialiai au mada ga ena nodra sere,+Era sa beci* au.+ 10 Era sevaki au qai yawaki au,+Era sega ni tu vakasuka ni kasivita na mataqu.+ 11 Ni sa kauta laivi noqu iyaragi* na Kalou qai vakamalumalumutaki au,Era sega ni tarovi ira rawa* niu tiko. 12 Ena ligaqu imatau era tucake me vaka na ilala dauvakacaca,Era vakavuna meu droQai biuta na ilati ni veivakarusai ena noqu sala. 13 Era basuraka na noqu salaQai kuria ga na noqu leqa,+E sega ni dua me tarovi ira.* 14 Era toso mai me vaka era botea mai na lalaga,Era qiqi mai ni yaco tiko na vakacaca. 15 Au veilecayaki niu domobula,E cemuri vaka na cagi na kequ lagilagi,Qai seavu vaka na o na noqu vakabulai. 16 Sa seavu tiko yani noqu bula,+Sa tarai au na veisiga ni rarawa.+ 17 E tarasui* na noqu vutu ena bogi,+E sega ni ruru rawa na kaukaua ni mosi.+ 18 Ena kaukaua ni kequ mate, e veisau na noqu isulu,E kidomoki au vaka na kola ni noqu isulu. 19 E kolotaki au sobu ina qele na Kalou,Au vuki meu kuvuniqele kei na dravusa. 20 Au tagi yani ni kere veivuke, oni sega ga ni rogoci au,+Niu tucake, oni wanonovi au ga mai. 21 Oni sa veisau moni vakalolomataki au,+Oni vorati au ena kaukaua taucoko ni ligamuni. 22 Oni laveti au cake oni qai kauti au ina cagi,Oni qai cocowiriwiritaki au ena cava. 23 Niu kila ni oni na kauti au lesu vei mate,Ina vale era na sota kece kina na bula. 24 E sega ni dua e dau ravuta na tamata sa ramusu*+Ni tagi me kere veivuke ena gauna ni leqa tubukoso. 25 Vakacava au sega ni tagicaki ira e dredre nodra bula? Au sega ni lolositaka na dravudravua?+ 26 Au nuitaka voli na ka vinaka, ia e lako mai na ca,Au namaka voli na rarama, ia e lako mai na butobuto. 27 E sega ni cegu na vusolo ni lomaqu,Sa yacovi au na veisiga ni rarawa. 28 Au taubale voli ena rarawa,+ e sega na rarama ni siga. Au tucake ena isoqosoqo, au tagi ni kere veivuke. 29 Au sa tacidra na jakoliQai nodra itokani na luvedra yalewa na ositereji.+ 30 Sa loaloa na kuliniyagoqu qai takuli,+Qai kama na suiqu mai na katakata. 31 E vakayagataki ga noqu api ena vakaloloku,Kei na noqu bitunivakatagi me rorogo ni tagi.\n^ Ipe., “kuita.”\n^ Ipe., “sereka na noqu wanigasau.”\n^ Se “Era viritaka laivi na varaele.”\n^ Se rawa ni, “Sega ni dua me vukei ira.”\n^ Ipe., “qiva na suiqu.”\n^ Ipe., “ibinibini irusarusa.”


WILIKA ENA VOSA Afrikaans Albanian Amharic Armenian Azerbaijani Brazilian Sign Language Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English Finnish French French Sign Language Georgian German Greek Hebrew Hiligaynon Hungarian Iban Indonesian Italian Japanese Kinyarwanda Kirghiz Korean Lithuanian Malagasy Malay Myanmar Norwegian Pangasinan Polish Portuguese (Brazil) Portuguese (Portugal) Romanian Russian Serbian (Cyrillic) Serbian (Roman) Slovak Slovenian Spanish Swahili Swedish Tagalog Thai Turkish Ukrainian Vietnamese Yoruba vakaViti\nEna Julai, 2019 era kau iyaragi kei na ituki na vakailesilesi nira curuma vakaukaua e 31 nodra vale na tacida ena siti o Nizhniy Novgorod\n7 OKOSITA, 2019\nEna 18 na vula sa oti era curuma vakaukaua na ovisa kei ira na Federal Security Service (FSB), e 613 nodra vale na tacida e Rusia. Ena Janueri 2019, era curuma vakaukaua na vakailesilesi e 332 na vale, e tubu tale qori mai na 281 na vale e curumi vakaukaua ena 2018.\nEna vica ga na vula qo e tubu na iwiliwili ni nodra vale na tacida era curuma vakaukaua na vakailesilesi. E 71 na vale e curumi vakaukaua ena June, e 68 tale ga e curumi vakaukaua ena Julai. E tubu cake tale na iwiliwili qori ni vakatauvatani ena 2018 ni 23 ga na vale e curumi vakaukaua e veivula.\nCuruma vakaukaua na vakailesilesi e dua na vale e Nizhniy Novgorod\nEra vakamatavulo na ovisa, ra vakaiyaragi vinaka tale ga nira curuma vakaukaua e dua na vale se rumu. Nira curu e lomanivale era na dodoka na dakai e matadra na tacida, wili kina o ira na gone kei ira na itabaqase. E vaka ga era cakava e dua na cala bibi. Oya na vuna e levu na kenadau era duavata kei Dr. Derek H. Davis, na dairekita e liu ni univesiti ni veika vakalotu kei na matanitu (Baylor University’s J.M. Dawson Institute of Church-State Studies). E kaya: “Na matanitu o Rusia e beitaki ira tiko na iVakadinadina i Jiova nira tamata vakarerevaki. Ia na ivalavala kaukaua era cakava tiko na vakailesilesi vei ira na yalomalua qori, e ivakadinadina matata ni o ira ga era tamata vakarerevaki.’”\nNa levu ga ni vale era curuma vakaukaua na vakailesilesi, e tubu tale ga na kisi ni basulawa era beitaki kina na tacida. Era le 244 na tacida era beitaki tiko ena gauna qo nira daubasulawa e Rusia kei Crimea. Ena Tiseba, 2018 e rauta na 110 na kisi ni basulawa, ia qo e sivia ni vakaruataki na iwiliwili qori. O ira kece na tacida era beitaki qori, e le 39 era vesu tu vakawawa, le 27 era vesu tu e vale, e sivia tale ga na le 100 era vakatatabutaki.\nEra se taketetaki tiko na tacida ena gauna qo vei ira na vakailesilesi, ia eda na sega ni ‘yavalati ena vuku ni veivakararawataki qori.’ Eda vakayaloqaqataki ga ena irogo ena vuku ni nodra yalodina kei na nodra vosota na tacida. Eda lagiti Jiova qai vakavinavinakataki koya ni sauma noda masu me baleti ira na tacida ena levu na sala, eda nuidei talega ni na tokoni ira tiko ga.—1 Cesalonaika 3:3, 7.\nVesu e Rusia e Rauta ni $57 Vakacaca na Milioni ni ka era Taukena na iVakadinadina i Jiova


Raica talega na Matabete i Eroni; Matabete i Melikiseteki\nE dua na itutu ena matabete. Na ivolanikalou e vosa me baleta na “matabete” ena rua na vakasama: (1) e dua na itutu ena Matabete i Melikiseteki; kei na (2) ena lawa i Mosese, na itutu ni vakatulewa ena Matabete i Eroni.\nNa imatai ni vakasama e baleti Jisu Karisito ni Bete Levu cecere. O Atama kei ira kece na peteriaki era bete levu talega. Nikua e tolu na bete levu eratou lewena na Mataveiliutaki ni Lotu ka vakatulewa vei ira kece sara na matabete kei ira na lewe ni Lotu. Era dau tabaki talega na tagane bula kilikili ki na bete levu me vaka na kena ivalavala dodonu ena Lotu raraba nikua. E rawa ni ra kacivi, tabaki ka vakatikori me ra bisopi na bete levu (V&V 68:19; 107:69–71).\nEna ikarua ni vakasama, ena lawa i Mosese, sa dau vakatokai ko koya na vakaitutu ni vakatulewa ena Matabete i Eroni me bete levu. Na itutu oqo e ivotavota vakawa ka dau soli vei ira na ulumatua ena veimatavuvale i Eroni, ko Eroni na imatai ni bete levu ena ivakarau vaka-Eroni (L.Y 28–29; Vuna. 8; V&V 84:18).\nKo Melikiseteki na bete ni Kalou cecere sara, iVakate. 14:18 (Alama 13:14).\nEra a kacivi ka vakarautaki na bete levu mai na ivakatekivu kei vuravura, Alama 13:1–10.\nEra na qarava na bete levu na veika vakayalo, V&V 107:10, 12, 17.


NA QITO VAKA-VITI: November 2007\nNA QITO VAKA-VITI\nVEIKA VAKAVANUA E DAU CAKA ENA QITO\nNa qito vakavanua e dau caka na kena solevu ka vaka kina na kena magiti . E ra dau caka magiti na i taukei ni rara ka ra solevu na vulagi\nO koya e dau druka ena qito e dau cakava e dua na nona ka ni druka. E dau vakavuna me ka ni druka na yaqona se magiti se i yau. Ni dua e sa druka mai na rara ni qito, ka sa na mai cakava na nona ka ni druka e na daku ni rara, e sa na saga me vakadrukai ira na i to ka dua e na nona ka ni druka. E na veisivisivitaki ga na caka ni druka.\nQito ena Gauna Oqo\nE dina ni sa vakayagataki na qito ka ra sega ni qito vaka-Viti e na gauna oqo, e sa laki tini ga vaka-Viti e vuqa na qito e na caka na kena magiti kei na kena solevu ka vaka kina na caka ni kena ka ni druka.\nE na qai vakuri tale yani....Fijituwawa.com Reasearch Team\nPosted by Fijituwawa News at 3:22 AM No comments:\nNA VEIMATAQALI QITO MAKAWA\nE vakayagataki ena qito oqo na ulutoa ka coba toka ena dua na mua ni gasau ka rau veiganiti na kena bibi kei na kena balavu. E caka na veitiqa ena dua na rara vakatubutubutu vinaka me rawa ni tau vinaka kina na i tiqa ni sa tiqataki yani. E dau caka na veitiqa vakavanu e liu ka caka na kena magiti kei na veisolevuti.\nOqo na veiviri ena moli kurukuru. E na rawa ni qaqa ena qito oqo ko koya ka sega ni laulau na ligana ia e totolo tale ga\nE dau vakayagataki e liu na walai me veidretaki vei rau na i lawalawa ni veidre.\nE dau rua na i to ka vakatau ena levu ni rara na kedra i wiliwili na i to yadua. E kele yadua na kau ena mua ni rara ruarua ka ra veiqatitaka se ko cei main a i to ka dua e laki tara na kau ka nodratou na i to ka dua. Se me kua ni kabai na nodratou koro.\nE dau vakayagataki na gasau ka dau caka na qito oqo e na gauna ni tei uvi kei na gasau ni tara vale. E dau digitaki na gasau kaukauwa ka qaseqase me i dia. E dau laki tini na veisisvi ni sa laki wili na levu ni idia e rau dui vakayacana ko i rau na veidia. E na bole cake mai e dua vei rau sa “tidrai”, ia ke rau lomavata me rau sa tidrai e rau na qai dui kaci toka ka kolotaka na idia e rau sa dui vakacacana ka rau qai veisasa ena nodrau kaya toka “todrai” – “saqalai” me yacova sara ni sa laki oti koso e dua veu rau ka sa qai wiliwili yani ko koya kadua ka kaya – “Dua na memu wai, rua na memu wai, tolu na memu wai, …” me yacova ni sa laki macala kece saran a levu ni wai.\nNa vakayagataki e ke na i cibi. E lobi me ke na rara se vayaga ka ra qai sagai me veiqatitaki se ko cei e toka taudua e liu na nona i cibi ena mua ni vayaga ka dua, oqo o koya ena qaqa. E dau toto keda qito ka me rua mai ucuna ka dua ka rua ena ucu ni vayaga ka dua.\nE dau sole e dua na gone mai na i to kadua ka qai kau yani vei ira na i to kadua me ra kilakilai koya. Na veisole oqo me kua sara ga ni laurai e dua na tiki ni yagona, ia e rawa ni cakava e so na rorogo me tagi se kalu me vukea na nodra kilakilai koya na i to kadua.\nNa yacana e kilai levu nikua na veitavulaki. E dau rua na i to ka sega ni vakabibitaki na wiliwili ni dua na i to. E ra laki cici mai na to kadua e na mua ni rara kadua ka ra qai tovolea na i to ka dua me ra vakavesuki ira, nai vesu kece e caka me tavulaki sara ka me kakua ni dro rawa tale. Ni ra sa yaco kin a yasa ni rara kadua, e ra na cici lesu tale mai ka caka tiko vaka koya me yacova ni ra sa vesu kece sara.\nOqo na veibili ena tabakau. E na kaba e dua na i to ka ra na qai kaba muri yani e dua tale na i to, me ra laki bilibiligi ira tani mai. E kena tabu na veivesu.\nNa Labolabo Kanace\nE sega ni vaka na kena mataqali vakavavalagi ka da tu cake tuga se cuva ka da qai cici yani lade ka laki cuva tu mai liu. E sega ni vaka ko ya. E da na lade yani la laki davo rawa tu mai liu\nA i Bo\nNa veibo liga\nNa veibo dina ga me vaka e da kila levu tu.\nPosted by Fijituwawa News at 3:05 AM 1 comment:


Sala Cava Au na Lewa Vinaka Kina na iVakarau ni Lomaqu? | Ra Taroga na iTabagone\nWILIKA ENA VOSA Afrikaans Albanian Amharic Arabic Arabic (Lebanon) Argentinean Sign Language Armenian Azerbaijani Brazilian Sign Language Bulgarian Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Croatian Czech Danish Dutch English Estonian Ewe Faroese Finnish French Georgian German Greek Greenlandic Haitian Creole Hausa Hebrew Hiligaynon Hindi Hindi (Roman) Hungarian Iban Icelandic Iloko Indonesian Italian Japanese Kazakh Kazakh (Arabic) Kinyarwanda Kirghiz Kirundi Korean Lingala Lithuanian Macedonian Malagasy Malay Malayalam Maltese Maya Myanmar Ndebele (Zimbabwe) Norwegian Pangasinan Polish Portuguese (Brazil) Portuguese (Portugal) Romanian Russian Serbian (Cyrillic) Serbian (Roman) Sesotho (South Africa) Shona Sinhala Slovak Slovenian Spanish Swahili Swahili (Congo) Swedish Tagalog Tatar Telugu Thai Tigrinya Tiv Tsonga Turkish Turkmen Ukrainian Uzbek Uzbek (Roman) Vietnamese Waray-Waray Welsh Xhosa Zulu vakaViti\n“Eso na siga au rawa ni mamarau tu, ia ena so tale na siga au na yalolailai. Na veika au nanuma ni sega ni cakacaka levu enanoa ena rawa ni vakavu veitalanoa nikua.”—Carissa.\nVakacava e dau veilecayaki na ivakarau ni lomamu me vaka na gaunisala sukusukura? * Na ulutaga qo ena yaga vei iko, ke o sotava qori!\nTolu na ka o rawa ni cakava\nE rawa ni dau veilecayaki na ivakarau ni lomana e dua vakauasivi ni vakila na veiveisau e yagona. O na rairai kurabuitaka na kena dau veisau na ivakarau ni lomamu ni oti mada ga nomu vakila na veiveisau e yagomu.\nKe o veilecayaki ena ivakarau ni lomamu, mo kila tiko ni qori era tiki kece ni bula ni dau yaco na veisau ena wai ni yagoda, nuiqawaqawa, kei na sega ni lomavakacegu. E rawa ni yaga nomu kila qai vulica na sala mo lewa vinaka kina na ivakarau ni lomamu.\nKa dina me baleta na bula: Ni o se itabagone ena yaga sara ke o kila na sala mo lewa vinaka kina na ivakarau ni lomamu, baleta qori ena vukei iko vakalevu ke veisau na ituvaki ena gauna o sa na uabula kina.\nNa nanuma cala e vaka na qara e tu e gaunisala. Ke o yalomatua o na levea rawa na qara, qai vakila na vakacegu ni o gole tiko e gaunisala qori\nVeivosaki. E kaya na iVolatabu: “Na itokani dina e loloma ena veigauna,e tacida ena gauna ni rarawa.”—Vosa Vakaibalebale 17:17.\n“Dua na marama keitou veikilai, au dau okati koya me noqu nei. E dau vakarogoci au vinaka ni keirau veivosaki, e rawarawa tale ga noqu talaucaka vua na lomaqu. E dau marau vakalevu o koya ni donu na noqu rai. Ia ke cala ena tu vakarau me vukei au ena sala vinaka duadua.”—Yolanda.\niVakasala: Talaucaka na lomamu vua e dua na itubutubu se dua na uabula o nuitaka. Kua ni tukuna vei ira nomu icaba, de dua era sotava tale tiko ga na ituvaki qori.\nVolavola. E kaya na iVolatabu me baleta na rarawa e bikai Jope voli: “Au na talaucaka noqu rarawa. Au na vakatusa na mosi ni yaloqu!” (Jope 10:1) Dua tale na sala o rawa ni “vakatusa” kina na lomamu, oya na nomu vola sara ga na ka o vakila tiko.\n“Se mani vanua cava au gole kina, au na kauta tiko e dua noqu ivola lailai. Keu sotava e dua na ituvaki e vakararawataki au, au na vola na veika au sotava qori. Na volavola e dau vukei tale ga.”—Iliana.\niVakasala: Me dua na ivola mo vakavola kina na ivakarau ni lomamu, na ka e vakavuna na veisau ni ivakarau ni lomamu, kei na ka o cakava kina. Na ka me vakaleweni e salavata kei na ulutaga qo ena rawa ni vukei iko.\nMasu. E kaya na iVolatabu: “Biuta vei Jiova na nomu icolacola bibi, ena tokoni iko o koya. Ena sega vakadua ni laiva me bale na yalododonu.”—Same 55:22.\n“Au dau masu wasoma vei Jiova ena gauna au rarawa kina. Dua na ka noqu lomavakacegu niu talaucaka na lomaqu vua.”—Jasmine.\niVakasala: Vakasamataka e tolu na ka o rawa ni vakavinavinakataka ena nomu bula se mani vakacava na ituvaki dredre o sotava. Ni o masu vei Jiova, kerea nona veivuke qai vakavinavinakataki koya ena veivakalougatataki o sotava.\n“E tukuni ena Filipai 4:6 meda masulaka na ka eda lomaocaocataka ‘salavata kei na vakavinavinaka.’ Au na saga me tiko vei au na yalo ni vakavinavinaka ena gauna au masu kina, meu vakavinavinakataki Jiova ena ka vou au raica. Qori e vakalailaina na noqu lomaocaoca.”—Daniel.\n“Ena so na gauna e sega vei au na kaukaua meu talaucaka vei Jiova na lomaqu, ia au cakava ga. E vukei au na masu meu vakadinata kina na loloma i Jiova kei na ka ena vakarau cakava me vaka e tukuni ena Vakatakila 21:4 ni na ‘qusia tani tale ga na wainimata kece mai na matada.’”—Jessica.\n^ Na ulutaga qo e veivosakitaki kina eso na ka era dau vakila e levu na itabagone me baleta na ivakarau ni lomadra. Ke dau tauvi iko na veilecayaki ni vakasama se so tale na mataqali mate ni lomaocaoca, raica na ulutaga “Au na Walia Vakacava na Lomabibi?”\niTuvaki Dredre: Rai Cala\nO dau lomaocaoca, cudru, se rarawa? So na ivukevuke o rawa ni muria ni yacovi iko na veika qori.\nVulica na ka mo namaka kei na ka o rawa ni cakava ena veisau o vakila ena nomu bula.\niMeli iMeli Sala Cava Au na Lewa Vinaka Kina na iVakarau ni Lomaqu?\nijwyp ulutaga 70


The Fiji Times Online | Nai Lalakai Online | Vutuniyau se dravudravua\nVutuniyau se dravudravua vola o TALATALA SEPESA NIUMATAIWALU | Monday, February 12, 2018\nMO noqu tikoga e na siga oqo kei na gauna taucoko edaru na bula kina, se ko vinaka se ko ca, se ko vutuniyau se ko dravudravua, so ko bula vinaka se ko tauvimate. Au na dau lomani iko, ka maroroi iko, me vaka nai vakaro ni Kalou, me yacova na gauna ena tawasei kedaru kina na mate. Ena ka oqo au sa vosa dina sara vei iko.?\nMe vaka na kena talei na tiki ni veiyalayalati bibi oqo, na veidinadinati sa dua na ilakolako ka gadrevi me vakataucokotaki na kena vakayacori na veika e veiyalayalatitaki.\nE lewe levu vei keda eda tatadrataka na noda sokota vata na bula kei koya ka da namaka ni na kauta mai vei keda na bula marau, io o koya me mai salavata voli kei keda ena veitabayabaki tawa kilai sa tu e matada.\nNa veidinadinati oqo e sega wale ga ni tara na tikina: me yacova na gauna ena tawasei kedaru kina na mate, ia, e vakabibi tiko ki na tikina: au na lomani iko ka vakamareqeti (maroroi) iko.\nO cei li na veiwatini ka rau nanamaki kina na tagane kei na yalewa me na tini koso nodrau bula vakawati ena gauna erau sa qai vakamau kina? E sega ni dua, ka ni wase levu duadua ni veiwatini era vakabauta deivaki ni nodra veivinakati e sa rui matalia, kaukauwa, e rui talei ka ka dina vei ira ka ra vakadeitaka ni rau na yacova na kena iyalayala.\nIa e seva ni dua na iwase levu ni veiwatini e mai kakasa nodra bula vakawati ka yaco me ka wale na vosa ni yalayala: ni na qai tinia ga na mate, ka biu talega vakatikitiki na tikina bibi kadua: au na dau lomani iko ka vakamareqeti iko.\nEna vanua levu ko Amerika ena yabaki 2000, sa vovoleka sara ni veimama ni veiwatini gone ka ra a vakawati ena yabaki vata oya, sa raitayaloyalotaki ni ra na tini tale e na veisere ena loma ga ni vica na yabaki ka tarava.\nA cava beka sa yaco e na vuku ni yalayala ka a cavuti ena siga ni vakamau?\nE sega ni vakabekataki n lewe levu sara era a via maroroya dina nodra vosa ni yalayala ni vakamau, era vakataroga tale tu ga se cava na vuna e sega ni vakayacori rawa kina na ka era a yalataka.\nE lewe levu vei keda era sa solia na lomadra dina ena gauna era se qai veivosaki voli kina ni ra sega ni vinakata me mai kakasa se voca nodra waqa ni bula vakawati.\nMe vaka eda kila, e lewe levu vei ira oya e tini leqa talega.\nIa na veimala ni vosa ka cokoti koto ena veiyalayalati ni vakamau, sa koto taucoko sara ga kina na bibi ni ka e gadrevi me bulataki kina na taucoko ni duabau vakaveiwatini.\nMe vaka ni da tamata ga, eda sega sara ni se kila na veiyamotu dromu kei na veicakau era davo wawa koto mera vorolaka noda veidinadinati.\nE lewe levu tale era mai vakawati, era se yalowaitaka na bula veisemati era mai vauci ira kina ka sega kina ni se vakaibalebale se me bibi vei ira na ka era yalataki ira kina.\nE dua na ka esa vakadinadinataki ena kena sa toso tiko na gauna sa oikoya nodra sa tekivu mera veisautaka tiko vakamalua na veiwatini na vosa ni yalayala ka sa tokitaki nodra loloma kei na nodra mareqeti kedra isa, ka mera sa bibi ga o ira vakaiira ka me vakayacori ga na veika e vinaka ga vei ira.\nEra sa biuta vakatikitiki na tiki ni vosa ni yalayala, ?au na dau lomani iko, ka dau maroroi iko, me vaka na ivakaro ni Kalou me yacova na gauna ena tawasi kedaru kina na mate? me sa ?au na dina tiko vei iko ena gauna ga au vinakati iko tiko kina.?\nNa veisau ni vosa oya sa vakaraitaka matanavotu sara tu ga ni sa tokitaki na dina ni dua vua na kena isa ka me sa bibi ga kina o koya vakataki koya, ni sega ni tu e dua na ka me vauci koya.\nNa nona tiko ena vakatau tikoga ki na nona taleitaka ka sega ni vakatau ki na nona vakaivotavota ena kena vakadeitaki nodrau duabau ena nona soli bula ka colata vata koto na kena ivua.\nMe vaka ni dua na iwase levu vei keda e sega ni dau qaravi rawa ena dua na vuli ni veivakarautaki ki na bula vakawati, e dau sega kina ni vakabibitaki vei keda na bibi ni veimala ni vosa ni yalayala ka da dau cavuta ena noda vakaduavatataki ena siga ni vakamau.\nE na gauna oqo e rauta tiko ni vicasagavulu na udolu na veiwatini e Viti sa tiko e na loma ni tini ki na ruasagavulu na dede ni yabaki ni vakawati ka vicasagavulu tale na udolu e se bera ni yacova na tini na yabaki.\nNi da veivosakitaka tiko na kena tarai cake, maroroi kei na kena vakadeitaki na bula ni veidinadinati, ena yaga meda vakalesuya tiko mai vakawasoma se cava sara mada na inaki ni Kalou e na kena kunekunetaki na vakawati, ka ni kena matata ga ni inaki ni vakawati eda raica, na kena rawa tale ga ni noda vakadeitaka tiko.\nOqo na vuna au dau lesu tiko kina vakavuqa ki na ivola dusidusi ni vakawati ka a bucina taumada na Kalou me vaka e koto ena Vakatekivu 2.\nE koto ekeya na uto ni yavu ni bula vakawati ka koto ena ikarua ni otioti ni tikina: ?O koya oqo sa na biuta kina na tamana kei na tinana na tagane, ka kabita na watina, a rau na lewe dua ga.?\nNa tiki ni Vola Tabu oqo e dusia koto ni veidinadinati e tara tiko na bibi ni digidigi, ia e so na digidigi oqori e bau dredre toka ka ni ivau ni veiwatini e tara na bula taucoko ka sega ni ka ni gauna eda vinakati koya ga kina na keda isa.\nTaura mada oqo, ni ko sa mai vakamau, na veidinadinati sa kena ibalebale ni sa na biu vakatikitiki e so na ka.\nNa tiki ni Vola Tabu oya e tukuna tiko ni tagane sa na biuta na tamana kei na tinana. E sega wale ga ni okoya oya, ia meda digitaka se meda sa vakatulewa sara tale ga me sa biu vakatikitiki e vuqa na ka eda dau taleitaka.\nEda sa kacivi e na siga ni vakamau meda tu vakarau meda veidutaitaka vakavinaka na veika e talei ka bibi ki na noda bula vakawati, ka sa ka bibi sara meda kila, ni tikina bibi duadua ni noda vakawati sa ikoya na noda kabita matua na watida ka da veiyalayalati kaya. Na yalayala oqori e uasivita na noda voleka vei rau na tamada kei na tinada, o rau na ka talei duadua vei keda ni bera ni da mai vakawati.\nNa noda a sema tu vei rau a nakiti me tekivu ga mai na noda sucu me yacova na noda siga ni vakamau, ka sa ka bibi tale ga vei keda na itubutubu meda vakarawarawataka na vakayacori ni Vosa ni Kalou ena nodra biuti keda na luveda me ra lai sema ka dregati vata kei na watidra e na nodra bula vakawati.\nMe vakatekivu mai na siga ni vakamau, na nomu dina vua na watimu me uasivi cake mai na nomu voleka vei rau na nomu qase, ka ni itavi dodonu ga ni itubutubu me rau vakauti iko mai vakamalua ka vakarautaki iko ki na nomu mai vau ka duabau kei koya ko sa veiyalayalati kaya ena siga ni vakamau.\nAu a sa vakamacalataka oti yani e ke e na dua na gauna sa oti na bibi ni vosa e rua e vakayagataki tiko, aya na biuta kei na kabita.\nEna kena vakasama Vakaiperiu, na vosa kabita e kena ibalebale toka na taqa matua, ia e na kena vakadewa Vakirisi, e toka ena kena ibalebale e na drega ni pepa se kau na ?glue.?\nNa duabau ni vakawati erau mai dregati qaqata kina na tagane kei na yalewa e na yago, yalo, na lomadrau kei na nodrau vakasama.\nNa ka oqo me rau sa digitaka me vakayacori e na loma ni gauna taucoko ni nodrau bula vakawati.\nAu vakabibitaka tiko na vosa ?me rau digitaka? ka kena ibalebale me rau vakatulewataka vata ka rau raica sara me vakayacori.\nE koto kina na nodrau dui itavi yadua me vakataucokotaki kina na ibalebale ni nodrau mai vauci vata ka rau dina sara talega ki na nodrau vosa ni yalayala.\nNa uto ni tukutuku e nai Vola Tabu e cake, ni rua na bula e rau sa kau vata mai me rau mai coria vata me dua, na veiisolisoli talei e nodrau bula me rau yacova tiko kina na lagilagi ni bula ka a nakita mai ko koya na itaukei ni bula vakawati, sa ikoya na Kalou vakataki koya.\nEna Veiyalayalati Vou, era a tovolea na Farisi mera coriti Jisu ena veimataqali ivakavuvuli duidui ka baleta na vakawati kei na veibiu ka sauma vakadodonu ko Jisu ena nona lesu ki na inaki taumada me vaka a virikotora na Kalou na tamana:\nSa lako mai ki vei koya ko ira na Farisi ka vakatovolei koya ka kaya: Sa tara li vua na tagane me biuta na watina ena vuku ni ka kecega se segai?\nA sa vosa ko Jisu ka kaya vei ira: ?Dou sa sega beka ni wilika, ko koya sa buli rau e nai Vakatekivu, sa bulia ga na tagane kei na yalewa, a sa kaya.\nEna vuku ni ka oqo ena biuti tamana kei na tinana na tagane ka kabita na watina.?\nO koya oqo erau sa sega tale ni qai lewe rua tiko, ia erau sa lewe duabau ga.\nIa na ka sa vauca vata na Kalou, me kakua ni tawasea rua na tamata? (Maciu 19:3-6)\nE vakamatatataka sara vakavinaka ko Jisu na itukutuku e koto e nai Vakatekivu wase 2 ka vakota sara tale ga vakavinaka.\nMatai, e vakabibitaka na Turaga ni vakawati e kunekunetaka ka vatavatairalago duadua ga kina na Kalou. E nona ka koto kina na nona inaki.\nKarua, e vakabibitaka ko Jisu na lewa vuni ni Kalou ena nodrau mai yaco me rau duabau ko irau na lewe rua erau sa mai vauci vata ena veiyalayalati ni vakamau.\nNa duabau oqo e sega ni rau mai vakawaicalataki kina na lewe rua ka rau qai bulia vata e dua na ka levu cake. Ia e rau kauti rau vata kece sara ga mai ka rau mai bulia vata na ?kedaru? ka me vakasiroi na ?au.?\nNa kena ikatolu ni ka e dusia tiko ko Jisu sa ikoya na duabau oqo e sega ni ka ni dua ga na gauna lekaleka se me ka ga ni vinakata, ia sa ka ni bula taucoko ka sa tiko kina nodrau itavi na veiwatini me rau segata vata na kena vakadeitaki na duabau oya me tawamudu vei rau.\nKo ira na Farisi era dulaka cake tiko mai na bibi ni veisere, ia ko Jisu e ubia na druka e na dua na ka e talei ka bibi cake, sa ikoya na nodrau veidinadinati na lewe rua me rau maroroya na duabau ka koto kina na savasava, veivakalougatataki kei na vakacegu ni Kalou.\nE na nodrau duabau oya esa na qai vakaibalebale kina nai otioti ni tikina ena Vakatekivu wase 2, ?A rau sa luvaiwale na tagane kei na watina, a rau sa sega ni madua.?\nErau sa na luvaiwale vei rau vakataki rau ni sa sega ni dua na ka erau vunitaka se sogota mai vei koya kadua ena nodrau sa wasea na yagodrau, na yalodrau, na lomadrau kei na nodrau vakasama me rau vakaivotavota vata ena marau kei na lagilagi ni bula ni duabau.\nE dua na draki ni bula galala e na sobuti rau ka ni rau sa sega ni vesuki, ia sa vakadrodroi ena kedrau maliwa na wasei ni veika talei kei na veika dredre me rau sotava vata ena nodrau veivakabauti ka veinuitaki na itaukei ni vakawati, na Kalou vakaikoya sa tiko e na kedrau maliwa me dregati rau vata koto, sa ikoya na vu ni kena nuitaki na kalougata kei na vakacegu ena nodrau bula na veiwatini.\nDina ni tu na dredre ka sa yaco tiko vakalevu na kavoro se veibiu ni vakawati, e sega ni dodonu me rawai keda oya ka ni levu na veiwatini era gadreva dina tu mera vakayacora na veika e dusia tiko oqo nai Vola Tabu, aya ni ra gadreva na bula marau, na nodra taqomaki kei na nodra veiwaseitaka kei nodra daulomani na veika talei e tu ena nodra bula.\nNa kena bulataki ga vakadodonu na veika e vakotora na Kalou me yavu ni bula vakawati, ena sotavi ga kina na vakacegu kei na vakaibalebale ni bula ka sai koya dina oqori na ka e nakita na Kalou ka yavu tiko ni vakawati.


Via Kila o Joni na iTukutuku kei Jisu | Bula i Jisu\nVia Kila o Joni na iTukutuku kei Jisu\nMACIU 11:2-15 LUKE 7:18-30\nVIA KILA O JONI NA ITAVI I JISU\nVAKACAUCAUTAKI JONI O JISU\nSa yabaki dua nona tu e valeniveivesu o Joni na Dauveipapitaisotaki, qai rogoca mai kea na cakacaka veivakurabuitaki i Jisu. Eratou tukuna vei Joni nona tisaipeli ni vakabula na luve ni yada ni Neini o Jisu. Ni via rogoca sara ga vei Jisu o Joni eso tale na ivakamacala, e tala e rua nona tisaipeli me rau lai tarogi Jisu: “O kemuni o koya ena lako mai, se me keimami waraka e dua tale?”—Luke 7:19.\nEna rairai kurabuitaki na taro qori, ni vakasamataki na ka e yaco ena rauta na rua na yabaki yani e liu ni papitaiso o Jisu. A raica na turaga yalodina o Joni ni lako sobu vei Jisu na yalo tabu ni Kalou qai rogoca nona tukuna na Kalou ni vakadonui Jisu. Me kua ni nanumi ni sa malumu na vakabauta i Joni se ni vakatitiqa baleta a vakacaucautaki koya mada ga o Jisu. Cava ga e vaqaqa kina na veika me baleti Jisu?\nDe dua e vinakata ga o Joni me vakadeitaka o Jisu ni o koya na Mesaia. Ena vakayaloqaqataki Joni dina qori ena nona tu e valeniveivesu. Ia e rairai tiko e dua tale na vuna e taro kina o Joni. E kila vinaka tu ni a parofisaitaki ni na tui, ena ivakabula tale ga na Lumuti ni Kalou. Ia oti ga e vica na vula nona papitaiso o Jisu, sa bala e valeniveivesu o Joni. E via kila gona o Joni ke na lako tale mai e dua me isosomi kei Jisu, me qai vakaotia na veika e parofisaitaki ni na cakava na Mesaia.\nSega ni tukuna ga o Jisu vei rau na tisaipeli i Joni, ‘Io, o yau o koya ena lako mai,’ e vakadinadinataka ga ni tokoni koya na Kalou ena nona vakabulai ira e levu mai na mate kece e tauvi ira. Sa qai tukuna vei rau na tisaipeli: “Drau lako drau lai tukuna vei Joni na ka drau rogoca kei na ka drau raica: Era sa rai na mataboko, era lako na lokiloki, era vakasavasavataki na vukavuka, era rogo na didivara, era vakaturi na mate, sa tukuni tale ga vei ira na dravudravua na itukutuku vinaka.”—Maciu 11:4, 5.\nNi laurai tale ga na taro i Joni, de dua a namaki me cakava e levu tale na ka o Jisu qai sereki Joni mai valeniveivesu. Ia e tukuna vei Joni o Jisu me kauaitaka ga na cakamana sa vakayacora tiko.\nNi rau sa lesu na tisaipeli i Joni, e tukuna vei ira na ilala levu o Jisu ni sega wale ga ni parofita o Joni. E “italai” i Jiova a parofisaitaki ena Malakai 3:1, e vakatakarakarataki Ilaija tale ga na parofita me vaka e parofisaitaki ena Malakai 4:5, 6. E vakamacalataka o Jisu: “Au tukuna vakadodonu vei kemuni, vei ira kece na sucu mai, e sega ni dua e uasivi Joni na Dauveipapitaisotaki, ia o koya e lailai duadua ena Matanitu vakalomalagi e uasivi vua.”—Maciu 11:11.\nE tukuna o Jisu ni uasivi Joni o koya e lailai duadua ena Matanitu vakalomalagi, kena ibalebale ena sega ni wili o Joni ena Matanitu vakalomalagi. A caramaka na sala i Jisu o Joni, ia e mate ni bera ni dolava o Karisito na sala me rawati kina na bula e lomalagi. (Iperiu 10:19, 20) E parofita yalodina ni Kalou o Joni, ena vakarurugi ga ena veiliutaki ni Matanitu ni Kalou e vuravura.\nNa cava e taroga kina o Joni, o Jisu ga o koya e tukuni ni na lako mai se me waraki e dua tale?\nNa parofisai cava e tukuna o Jisu ni vakayacori vei Joni?\nNa cava ena sega ni lai bula kina kei Jisu e lomalagi o Joni na Dauveipapitaisotaki?\nKa e Kaya na iVolatabu me Baleta na Mesaia\nO kila ni parofisaitaka na iVolatabu ni na vakamatei na Mesaia ni se bera ni vakacavara nona cakacaka?\niMeli iMeli Via Kila o Joni na iTukutuku kei Jisu\njy wase 38 t. 96-97


Atu Kurumudu - Viti FM - Page 6\nDuri doudou nai soqosoqo ni Suva Volleyball Association me qarava na sotasota namaki ni FWCC Easter Volleyball Championship ena mua ni macawa balavu qo ka veitokoni kina na VitiFM. 3 taucoko na siga ka tekivu ena Lotulevu naika 14 ni siga ki na Vakarauwai naika 16 ni Evereli. Me yacova mai qo, lewe 34 na timi […]\nDro rawa qo mo bula.\nSa solia na ivakaro na ivukevuke ni PM vei ira na lewenivanua ena Tokalau ni vanua ko Kharkiv,Luhansk kei Donetsk me ra tu vakarau ena tuvaivalu sa bai cakava tiko oqo o Rusia. Kuria ko Iryna Vereshhuk ka kaya , ni se gauna dodonu qo mera dro rawa ni bera na veika kece , ena […]\nDrobula ni se ka lailai kina, e sasaga bula tale ena gauna oqo.\nEna tautuba ni – Jewish Community Center ena koro levu ko Krakow e Poladi , era wawa tu kina eso na lewe ni vanua mera waraka na nodra vulagi dokai. Sobu mai e dua na marama yabaki 82- ko Margaryta Zatuchna, e mai ciqoma sara na i vutu senirosi roka moli bota kei na rosi […]\nEna nodra tekivu vakasuka mai na mataivalu ni Rusia ena veivanua voleka e Kyiv , e laurai votu na veika vakadomobula ena nodra vakamatei na lewenivanua e Ukraine. Era vola na dau vola itukutuku ni rauta ni 20 na yago ni tamata era davo tu ga ena vei tolo ni gaunisala ena taoni o Bucha […]\nNa revurevu ni Covid-19 sa laki tiko sara ena $60 dua na auwa na kedra i sau na dau beti vuata e Niu Siladi. Sega walega ni koya oya – wili talega kina na tauri bonisi , icocovi lalai, sega ni saumi na rumu ni moce kei na veitosoyaki bau kina na soli wale ni […]\nSa oti vinaka oqo e dua na vula na nona kaba vakaivalu na matanitu ko Russia ena matanitu tu galala ko Ukraine. Era dei tu ga na mataivalu ni Ukraine ka wili kina o ira na kena lewe ni vanua ena nodra taqomaka voli na nodra vanua. Sa tomani tale tikoga na veitalanoa ena kedrau […]\nLeqa na dauqito ni Argentina-Federico Martin Aramburu.\nBeitaki e dua na marama ena nona mai mate o Federico Martin Aramburu ka matataka na timi ni Argentina ena rakavi 15. Aramburu, a lewena na timi ka sota kei All Blacks e Buenos Aires ena 2006, ka sa yabaki 42. Tukutuku a tabaki ni a yaco e dua na veidredre ena tautuba i dua […]\nShanghai Covid: Lockdown\nEna lockdown tiko na taoni levu o Shanghai ena kena tubu nai wiliwili ni kisi ni Covid-19. Tukuni ni na rua tiko nai wasewase ni lock-down oqo ena loma ni 9 na siga. Laurai ni tubu nai wiliwili ni kisi ena i tekivu ni vula oqo. Era tukuna nai vakalesilesi ni city levu qo me […]\nNamaka na digitaki ni timi ena macawa mai oqo.\nEna qai kacivaki tiko na yacadra na cauravou era na lewena tiko na timi ni Viti kina sotasota e rua na Singapore kei na Vancouver 7s ena macawa mai oqo. Coach Ben Gollings e vaka vinavinakataki Jery Tuwai na nona veivuke voli vei ratou na cauravou kei na nona vosa ni veivaka yaloqaqa taki. Na […]\nIRA NA GONEYALEWA YALO DEI.\nUkrainian #girlpower — Me tekivu mai nai matai ni siga a kaba vakaivalu kina o Rusia kina matanitu ko Ukraine, vuqa sara na goneyalewa kei ira na marama era sa laki lewena yani na mataivalu ni vanua. Vuqa era veiqaravi ena veivueti, so ena tabana ni bula kei na vuqa era tauri yaragi saraga ena […]


Mai Drevekai ki Nakauvadra VILIAME RAVAI | Monday, January 22, 2018\nUpdate: 11:18AM ESA koto oqo e ra na i kuri ni itukutuku nei Peni Tabua Tamanivalu na turaga ni Naloto ka dau veivakananumi tiko vei keda ena veimacawa, ni wiliwili sara yani.\nE tukuna o Peni Tabua sa dua na ka na levu ni veimataqali lotu era sa basika tu e na noda vanua o Viti nikua ka sa i koya sara ga oqo esa i vakatatao tiko ni ka vinaka kei na nona veivakalougatataki na Kalou e na noda vanua.\n�Oqo na vuna esa berabera tiko kina na nona veivuke na Kalou vei Viti e na vuku ni veimataqali lotu ka la�ki yacova sara na qaravi kalou matakau kei na vakatevoro,� e kaya o Tabua. Na vucu oya e koto oqo era-\nO Rokotuicolo sa tekicuva\nNa i vola vivigi e sa ucuna\nE tevuka i na teveli kula\nVosa ni vola e sa tukuna\nDua bau na lotu me da taura\nSa vacava o Viti nikua\nIa, e na macawa oqo e vakaraitaka o Tabua ena nona sa na sereka na yavusa levu e tinikarua ena nona na vakabasikataki koya na Ulumatua se o koya na Tui Viti se Tui Ra ka tukuna tiko na vucu ena vica na drau na yabaki sa oti.\nKuria ka kaya o Tabua ena loma ni yavusa Isireli e tinikarua e vitu vinaka na yavusa mai na veitacini lewe tinikarua qo era vakaitikotiko qo e na noda vanua o Viti me vaka e vosa tiko kina na vucu.\n�Na yaca ni noda vanua e kilai sara e na gauna makawa me o Vitu se o Ra ka sa qai mai Viti e na gauna qo ena kena vunitaki tikoga na dina ni tukutuku ni veitacini e vitu e tiko e Viti mai na lewe tinikarua,� e kaya o Tabua.\nE tukuna o Tabua ena noda vanua e liu e kilai ga e na yaca na Ra, ia, era tiko e na gauna qo na yavusa Ra se kedra i cavuti na Tui Ra ka dodonu mera na veitalanoa se ra vakatusa kawa me rawa ni kilai o koya e ulumatua e na vuvale qo.\n�Na Ra talega se �R� e na vosa vaka Iperiu makawa e tukuni me uluda se qavokavoka ka rau veisemati vinaka sara tikoga kei na i balebale ni Ra e tiko yani vei keda e na noda vanua ka ni da dau kacivi ira na yasana o Ra me ko Uluda,� e kaya o Tabua.\n�Oya eso na ka e laurai ni matata vinaka tiko kina ni da Iperiu ko i keda na mai tawani Viti ka veisemati vinaka tiko kei na vucu e na nodra vakayagataki na kawa ni Bete mera dau parofisai e na veivakayagataki ni yalo ni Kalou mai na gauna oya me yacova mai nikua,� e kaya na turaga ni Naloto qo.\nNa vucu e koto oqo era\nNa yavusa levu e tinikarua\nNi sa na kabi vata o Viti kei vuravura\nE lima e nodra e vitu eda na taura\nSa yaca tu e liu ni noda vanua\nSa qai mai Viti e na gauna nikua\nE liu o Vitu se o Ra era dau cavuta\nE tomana e na nona sereka na vucu o Tabua ni tukuna ni 7 talega na i taba vuravura, ka da sema vinaka kina o i keda na kawa i Taukei e Viti ena noda dau vakatamata tale tikoga ka semati vata tikoga mai e na vitu ni oya na naba ni Kalou bula ka tini sara e na rakavi lewe ya vitu eda dau vakaraitaki kina keda kina na kawa i Taukei e na loma ni rara ni qito.\nE koto oqo era na qaqa ni vucu qo-\nE 7 talega nai taba vuravura\nE tu e Ra eda dau butuka\nE vakatokai ko Buluvakarua\nNida na mate eda na curuma\nSai naki ni bulu ni tamata yadua\nEda sema tale vei ira na tubuda\nE tukuna tale tikoga e dua na qaqa ni vucu ni dodonu o Viti me na vakanamata se me na lesu ga kina dua ga na lotu na kawa tamata tabu yani e bula tiko e na gauna qo e na noda vanua o Viti.\n�O ira na noda qase era Iperiu ka ra masuta na yaca ni Kalou dina era sa mai vakatanitaka na yago vulavula se ko ira na kai valagi ka ra qai vakadewataka ena yaca vavavalagi ka vaka ki na ena nodra sa mai veisautaka nai vakarau ni nona qaravi na Kalou levu qo na dauveibuli,� e kaya o Tabua.\nE tukuna o Tabua ni sa dodonu vei keda na lewe ni vanua o Viti me da lesu tale e na ka dina ka me da kakua ni mai coriti tu e na veimataqali lotu ka sa mai vakalusia sara vakalevu na gauna ena vuku ni siga e qaravi kina na Kalou esa mai tokitaki tu kina dua tale na siga ka sa veicalati kina na ka kecega.\nE kuria ni sa dodonu me da lialiaci na cava na vuna esa qai levu tikoga mai kina na dinau ni lotu, levu na kucu, levu na butako, levu na ka ca kecega.\n�Na vuna levu duadua ni da sa vakatanitaka na i vakarau ni noda qarava na Kalou ka da sa vakatavuvulitaka na lawa vakatamata me noda Yavu ni Vakavulewa ka sa biu vakatikitiki na yavu dina sai koya nai Vunau ni Kalou ka a soli taumada vei Mosese, ni oqo ga na yavu ni vakavulewa levu duadua kei vuravura ka dodonu me muria tiko o Viti ena gauna qo,� e kaya o Tabua.\nE tukuna o Tabua ni sa levu na i vola era sa lavetaka nai tukutuku dina ni vosa ni Kalou ka ra sa mai vakaikuritaka ka ra vakayalia talega eso nai tukutuku dina ka sa mai vakavuvuli tiko ena gauna qo e na veimatalotu ena noda vanua ka biu tu vakatikitiki na vosa dina ka ra a vakayagataka taumada na tubuda me tekivu mai vei Eparama. Ia, na vucu e koto oqo era e dusia tiko na lotu kei na kena ka e gadrevi-\nDua bau ga na lotu ena qai vakabau\nSai koya qori na noqu o au\nNa lotu ni vuravura me ra qeavu\nEna kama yavu na kena i Vola Tabu\nNa i tukutuku ni vucu e tiko e cake e na qai sereka ga mai na gauna ka me da na qai sarava ka digidigi sara kina vakayalomatua ke sa vaka kina.


Dauveilewai 13 | iVolatabu ena Internet | Vakadewa ni Vuravura Vou\nSikovi Manoa kei na watina e dua na agilosi (1-23)\nSucu o Samisoni (24, 25)\n13 Era caka ca tale na Isireli ena mata i Jiova,+ e mani soli ira o Jiova e ligadra na kai Filisitia+ me 40 na yabaki. 2 Ia e dua na turaga ni Sora+ ena vuvale i Tani+ na yacana o Manoa.+ E yava na watina, e sega na luvena.+ 3 E qai rairai vua na yalewa na agilosi i Jiova, e kaya vua: “Raica, o yava o sega ni vakaluveni. Ia o na kunekune mo vakasucuma e dua na gonetagane.+ 4 Mo qarauna mo kua ni gunu waini se alakaolo cava ga,+ mo kua tale ga ni kania na ka e sega ni savasava.+ 5 Raica! O na kunekune mo vakasucuma e dua na gonetagane, me kua ni tasi na uluna,+ ni na Nasaraiti ni Kalou na gone qori ena gauna e sucu kina,* ena liutaka na nodra vakabulai na Isireli mai na ligadra na kai Filisitia.”+ 6 E lako sara na yalewa me tukuna vei watina: “E lako mai vei au e dua na tamata ni Kalou dina, e vaka na agilosi ni Kalou dina na kena irairai, e vakatubuqoroqoro sara ga. Au sega ga ni taroga vua se lako mai vei, e sega ni tukuna vei au na yacana.+ 7 Ia e kaya vei au o koya, ‘Raica! O na kunekune mo vakasucuma e dua na gonetagane. Mo kua ni gunu waini se dua na ka e veivakamatenitaki, mo kua tale ga ni kania na ka e sega ni savasava, ni na Nasaraiti ni Kalou na gone qori ena gauna e sucu kina me yacova na siga e mate kina.’” 8 E vakamasuti Jiova o Manoa e kaya: “Ni yalovinaka Jiova. Au kerea me lako tale mai vei keirau na tamata ni Kalou dina oni tala mai me vakasalataki keirau ena ka me keirau vakayacora vua na gone ena sucu.” 9 E mani rogoci Manoa na Kalou dina, e lesu vua na yalewa na agilosi ni Kalou dina ena gauna e tiko kina e tuba, ia e sega ni tiko o Manoa na watina. 10 E cici vakatotolo na yalewa me tukuna vei watina: “Raica! E rairai vei au na turaga a lako mai ena siga oya.”+ 11 E tucake sara o Manoa me tomani watina. E lako vua na turaga qori, e kaya vua: “O kemuni ga oni a vosa vua na watiqu?” E kaya o koya: “O yau ga.” 12 E qai kaya o Manoa: “Me yaco mada ga na ka oni tukuna. Ena vakacava mada na bula ni gone qo, na cava ena cakava?”+ 13 E kaya sara vei Manoa na agilosi i Jiova: “Me qarauna na watimu na ka kece au tukuna vua.+ 14 Me kua sara ga ni kania e dua na ka e caka ena vuanivaini, me kua ni gunu waini se alakaolo cava ga,+ me kua tale ga ni kania na ka e sega ni savasava.+ Me muria na ka kece au vakaroti koya kina.” 15 E kaya o Manoa vua na agilosi i Jiova: “Yalovinaka, moni tiko mada me keirau vakarautaka vei kemuni+ e dua na luvenime.” 16 Ia e kaya vei Manoa na agilosi i Jiova: “Keu tiko, au na sega ni kania na kemu kakana, ia ke o via cabora e dua na isoro kama vei Jiova, mo cabora ga.” E sega ni kila tiko o Manoa ni oya na agilosi i Jiova. 17 E mani kaya o Manoa vua na agilosi i Jiova: “O cei na yacamuni,+ me keirau na vakalagilagi kemuni ni yaco dina na nomuni vosa?” 18 Ia e kaya vua na agilosi i Jiova: “Na cava o taroga kina na yacaqu, ni yaca qoroi?” 19 E kauta sara o Manoa na luvenime kei na isoro kakana me cabora vei Jiova ena delanivatu. E qai vakayacora o koya e dua na ka vakatubuqoroqoro ni rau rai tu o Manoa kei na watina. 20 Ni lako cake i lomalagi na yameyame mai na icabocabonisoro, e lako cake sara i macawa na agilosi ena yameyame ni icabocabonisoro ni rau rai tu o Manoa kei na watina. Sega ni bera ni rau davo vakatoboicu ina qele. 21 E sega tale ni rairai na agilosi i Jiova vei Manoa kei na watina. E qai kila o Manoa ni oya na agilosi i Jiova.+ 22 E kaya sara vei watina o Manoa: “Daru na mate sara ga ni daru raica na Kalou.”+ 23 Ia e kaya vua o watina: “Ke via vakamatei kedaru o Jiova ena sega ni vakadonuya na isoro kama+ kei na isoro kakana mai ligadaru, ena sega ni vakaraitaka vei kedaru na ka kece qo, ena sega tale ga ni tukuna vei kedaru na ka qo.” 24 Oti e vakasucuma na yalewa e dua na gonetagane, e vakayacani koya me o Samisoni,+ ni tubu tiko na gone e vakalougatataki koya tiko ga o Jiova. 25 E qai sobuti koya+ na yalo i Jiova e Menetani+ ena kedrau maliwa o Sora kei Esitaoli.+


The Fiji Times » Tovo vakaitaukei\nENA vakayacori tiko e dua na drama vaka- Viti ka ratou biuta vata na i Taukei Trust Fund kei na valenivolavola ni matanitu o Varanise.\nEna tekivutaki tiko ena Lotulevu oqo, ka yaca ni drama oqo oya, Na i Lululu.\nE na dua na i tukutuku tabaki, e sala muria tikoga na drama oqo na kena ka sa vakaraitaki oti ena yabaki 2010, ka levu sara era taleitaka.\nNa drama oqo e sa laki yaco sara me tiki ni vuli ni lesoni vaka- Viti ka ra taura tiko na Fomu Vitu ena veikoronivuli torocake e Viti.\nNa i talanoa ni drama vou oqo, Na i Lululu e baleta tiko na nodra kau na mata ni gone ki na nodra koro ni vasu, kei na kena soqo kece vakavanua ka dau vakayacori vata kaya.\nEna lima tiko na wasewase lelevu ni drama oqo, ka ra lewe 22 kece na turaga kei na marama era na vakaitavi ena drama oqo.\nRau vola ka biuta vata na drama oqo o Larry Thomas kei Doketa Apolonia Tamata, ka namaki me na levu tale era na baci nanamaki mai ena drama oqo.\nE taleitaki ka tokoni vakalevu na drama oqo baleta ni vakayagataki ga kina na noda vosa na kawa i taukei, ka rawarawa na noda vakamuria na i talanoa, kena i karua eda na rawa ni vulica talega kina na i tovo kei na i valavala vakavanua e vakayacori ena soqo vakaoqo eda dau qarava na kawa i taukei ena noda veivuvale.\nKaya o Doketa Tamata ni kena kau mai na vakasama ni drama vakaoqo, e lako vata kei na tatadra ni tabana ni i Taukei Trust Fund ena kena tovolei me vakabulabulataki na i tovo, na vosa keda kilai tani kina.\nEna vakaraitaki tiko na drama oqo ena 11 na bogi, ka tekivu mai na bogi ni Lotulevu ena Playhouse e Selbourne Street e Suva.\nEsa tekivu volitaki tiko na tikite ena valenivolavola ena veivuketi House e Draika, kei na vanua e na vakayacori kina na drama ena Plyhouse. E namaki me na qai cava na vakaraitaki ni drama ena i ka 18 ni Okotova.


Laba ena Soqo ni Siganisucu | Bula i Jisu\nLaba ena Soqo ni Siganisucu\nMACIU 14:1-12 MARIKA 6:14-29 LUKE 9:7-9\nVAKAROTA O EROTI ME MUSU NA ULU I JONI\nEratou vunau voli e Kalili na yapositolo i Jisu, sa voleka tale ni rua na yabaki nona tu e valeniveivesu o Joni na Dauveipapitaisotaki a caramaka na sala i Jisu.\nA tukuna vakadodonu o Joni vei Tui Eroti ni cala nona tauri Erotiasa na wati Filipi na tacina me watina. A sereka na imatai ni watina o Eroti me vakawatitaki Erotiasa. Oya e veibutakoci qai cala vakalawa me vaka e volai ena Lawa a soli vei Mosese, e kaya tiko o Eroti ni muria. E sauma o Eroti na ka e cakava o Joni ena nona balati koya e valeniveivesu qai rairai bukana qori o Erotiasa.\nE sega ni kila o Eroti na ka me cakava vei Joni nira ‘okati koya me parofita’ na lewenivanua. (Maciu 14:5) Ia e sega tale ni lomalomarua o Erotiasa. E saga tiko ga me vakamatei Joni ni ‘yalocataki’ koya. (Marika 6:19) Sa basika sara qo e dua na ituvaki veiganiti.\nNi vakarau tekivu na Lakosivia ena 32 G.V., e tuvanaka o Eroti e dua na soqo ni nona siganisucu. Era sureti kina na vakaitutu lelevu, na komada ni mataivalu kei ira na tamata rogo e Kalili. Ni sa vakacagau tiko na soqo, e curu yani me meketi ira o Salome, na luvedrau o Erotiasa kei Filipi na watina e liu. Era taleitaka na tagane na nona meke.\nDua na ka nona marautaki luvena vakacabecabe o Eroti, mani kaya vua: “Kerea vei au na ka ga o vinakata, au na solia vei iko.” E yalataka sara ga o Eroti: “Na ka ga o kerea vei au, au na solia vei iko, ke veimama mada ga noqu matanitu.” E lai tarogi tinana sara o Salome: “Na cava meu kerea?”—Marika 6:22-24.\nE kila o Erotiasa ni sa na rawa e ke na lomana. Sega ni bera nona tukuna: “Na ulu i Joni na Dauveipapitaisotaki.” E lesu totolo tale vei Eroti o Salome me lai vakaraitaka vua na ka e vinakata: “Au vinakata me soli vakatotolo vei au ena dua na veleti na ulu i Joni na Dauveipapitaisotaki.”—Marika 6:24, 25.\nE rarawa vakalevu o Eroti, ia era sa rogoca tu na vulagi nona yalayala vei Salome. Ke labati mada ga e dua e sega ni cala, sa na cakava ga o Eroti ni sega ni via vakamadualaki. E tala sara e dua na sotia qai vakarota me lai musuka mai na ulu i Joni. E cakava qori na sotia, qai kauta sara o Salome vei tinana.\nNi ratou rogoca na tisaipeli i Joni na ka e yaco, eratou lai kauta mai na yagona me bulu. Eratou sa qai lai tukutuku vei Jisu.\nE kidroa vakalevu o Eroti ni rogoca nona veivakabulai o Jisu kei na nona vakasavi ira na timoni. E nanuma kina de “sa vakaturi mai na mate o Joni” na Dauveipapitaisotaki. (Luke 9:7) E via raici Jisu sara ga kina o Eroti Anitipasa. E sega ni via rogoca me vunau o Jisu, ia me vakadeitaka ga e dina se sega na nona nanuma.\nNa cava e bala kina e valeniveivesu o Joni na Dauveipapitaisotaki?\nSa qai rawa vakacava na loma i Erotiasa me vakamatei o Joni?\nNa cava e via raici Jisu kina o Eroti Anitipasa ni sa mate o Joni?\nWilika e va na vuna e sega ni taleitaka kina na Kalou na siganisucu.\niMeli iMeli Laba ena Soqo ni Siganisucu\njy wase 51 t. 126-127


Vakayagataki na Lightbearer me Vakatetea na ka Dina ena Cevaicake kei Esia | Vanua e Maroroi Kina na Keda iTukutuku\nWILIKA ENA VOSA Afrikaans Albanian Amharic Arabic Armenian Azerbaijani Bislama Bulgarian Catalan Cebuano Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Finnish Fon French Georgian German Greek Hebrew Hiligaynon Hungarian Iloko Indonesian Isoko Italian Japanese Kirghiz Korean Lithuanian Malagasy Malay Malayalam Myanmar Norwegian Persian Polish Portuguese (Brazil) Portuguese (Portugal) Romanian Russian Serbian (Cyrillic) Serbian (Roman) Shona Sinhala Slovak Slovenian Spanish Swedish Tagalog Turkish Ukrainian Valencian Vietnamese Yoruba vakaViti\nVakayagataki na Lightbearer me Vakatetea na ka Dina ena Cevaicake kei Esia\nEna itekitekivu ni 1930, era se sega ni vunautaka na iVakadinadina i Jiova na itukutuku vinaka ena veivanua e Idonisia, Malesia, kei Papua Niu Kini. Ia era na rogoca vakacava na itukutuku vinaka? E volia na valenivolavola ni tabana e Ositerelia (gauna qo sa kilai me valenivolavola ni tabana e Australasia) e dua na waqa vakaidini e 16 na mita kena balavu, qai rua na kena laca. E vakatokai na Lightbearer, ratou painia * kece na kena kaimua ni ratou vakayagataka na waqa qori me vakatetei kina na ka dina ena veivanua yawa.—Maciu 5:14-16.\nVunau e Papua Niu Kini\nEna Feperueri 1935, ratou soko na le vitu na tacida painia ena vualiku kei Serene me ratou gole i Port Moresby, e Papua Niu Kini. Ni ratou soko tiko ratou siwa ika, ratou kele tale ga ena vica na wavu me tawa na waiwai ni waqa, voli kakana, vakavinakataki tale ga na waqa. Ena ika10 ni Epereli, 1935 ratou soko i Cooktown, e Queensland. Ratou vakayagataka na laca kei na idini me ratou takosova kina na Ba kei Ositerelia (Great Barrier Reef). Ia e leqa vakalailai na idini mani nanumi me kua ni vakayagataki. Vakacava ratou na lesu i Ositerelia se soko tiko ga i Papua Niu Kini? E kaya na kavetani o Eric Ewins, “keitou sega ni via lesu tale.” Ena ika28 ni Epereli, 1935 ratou yaco bula sara e Port Moresby\nRatou na vodo tiko ena Lightbearer, mai na imawi: William Hunter, Charles Harris, Alan Bucknell (toka e liu), Alfred Rowe, Frank, Dewar, Eric Ewins, kei Richard Nutley\nNi ratou yaco yani e Port Moresby, e vakavinakataka na mekeniki na waqa, ratou lai vunau sara na tacida vakavo ga o Frank Dewar. Dau kilai o Frank me dua na “painia yaloqaqa.” E kaya, ‘au taubaletaka na ibinibini ivola rairai rauta e 32 na kilomita se sivia vei ira na tiko e loma ni vanua.’ Ena nona igolegole lesu, e muria e duatani na sala e takosova tale ga e dua na uciwai lailai era tu kina na korokotaile. Ia e qaqarauni vinaka me yaco bula e tauni. E yaga sara ga nodratou cakacaka vakaitalatala na kaimua qori. Eso era taleitaka na ivola vakaivolatabu ena gauna ya, ra qai iVakadinadina i Jiova.\nNi sa vinaka na idini, e biubiu sara na waqa me soko ena yanuyanu o Java ena Dutch East Indies (kilai nikua me o Idonisia). E vica na vanua e kele kina me voli iyaya, ia ena ika15 ni Julai 1935 sa kabi na waqa ena siti o Batavia (o Jakarta tiko nikua).\nE tala e kea o Charles Harris qai tiko ga e Java, na vanua e vunautaka kina ena gumatua na itukutuku vinaka. * E kaya: “Na gauna qori keimami kauaitaka ga vakalevu me soli na ivola vakaivolatabu, oti toki ena tauni tarava. Au dau kauta tiko na ivola ena vosa vakaArapea, vakaJaina, vakaValagi kei na vakaIdonisia. Era dau taleitaka noda ivola, ena veiyabaki au rawa ni solia e 17, 000 na ivola.”\nSoko tiko na Lightbearer\nEra kauaitaka na vakailesilesi ni matanitu e Necaladi nona gugumatua ena vunau o Charles. E mani taroga na vakailesilesi e dua na tacida na kedra iwiliwili na mataveitacini era vunau tiko e East Java, na vanua e tiko kina o Charles. E kaya sara na tacida qori: “Dua ga.” E cudruvi koya na ivakalesilesi qai kaya: “O nanuma meu vakabauti iko? “Dua na iwiliwili vinaka era cakacaka tiko e kea na levu ni nomu ivola e veisoliyaki tiko kina.”\nVunau e Sigapoa kei Malesia\nEna ika7 ni Okosita e yaco i Sigapoa na Lightbearer. Na vanua kece e kele kina, ratou vakarogoya na tacida vei ira na tu e kea na ivunau katoni ni vakayagataki na gusunivosa rogolevu, kei na misini ni kakaburaki. Na iwalewale ni vunau qori era kauai sara kina e levu. E volatukutukutaka na niusiveva na Singapore Free Press “e rogo levu dina e dua na domo mai wai ena bogi ni Vukelulu.” E tomana: “E duatani dina na vunau qo . . . ni rogo tiko mai . . . ena ‘Lightbearer,’ e vakarogoya tale ga na ivunau katoni me tekivu ena gauna e yaco kina e Sigapoa.” E tukuni tale ga “ke draki vinaka ena rogolevu qai matata mai wai . . ., kena yawa e rauta ni tolu ina va na kilomita.”\nNi se tiko e Sigapoa na Lightbearer, sa biubiu o Frank Dewar ena dua na ilesilesi vou. E nanuma lesu: “Keitou tekivu painia e Sigapoa ni keitou vakavale ga ena waqa. Ia na gauna me keitou tekivu soko tale kina, au kidacala ni kaya vei au o Eric Ewins: ‘Frank, o digi Siam (sa Tailadi tiko nikua) me nomu yalava. O na biu toka mai ke. Sobu, o sa na tiko mai!’ Au cegulevu qai kaya: ‘Oilei, au sega mada ga ni kila meu na yaco vakacava e Siam!’” E kaya sara o Eric vei Frank me vodo sitimanivanua mai Kuala Lumpur, sa Malesia tiko nikua. E yalorawarawa o Frank me lako i Kuala Lumpur, oti e vica na vula qai yaco e Tailadi. *\nNi soko cake na Lightbearer ena ra kei Malesia, e kele e Johore Bahru, Muar, Malacca, Klang, Port Swettenham (sa Port Klang tiko nikua), kei Penang. Na vanua kece qori e vakarogotaki kina na ivunau vakaivolatabu e katoni ni vakayagataki na gusunivosa rogolevu ni waqa. E kaya o Jean Deschamp e dua na tacida e veiqaravi tiko e Idonisia: “Dua na ka nodra qoroqoro na vakarorogo.” Ni rogoci oti na ivunau, era solia na ivola vakaivolatabu vei ira na tataleitaki.\nVunau e Sumatra\nNi biu mai o Penang, ratou soko sara ena Strait of Malacca me yaco i Medan, e Sumatra (sa wili e Idonisia ena gauna qo). E nanuma lesu o Eric Ewins: “Keitou taleitaka neitou tiko ena yasayasa o Medan, era taleitaka kina e levu na itukutuku vinaka.” Ratou solia rawa na tacida e rauta ni 3,000 na ivola.\nNi tomana nona soko na Lightbearer ina sauca, ratou vunau ena wavu lelevu ni isi kei Sumatra. Ena Noveba 1936, e lesu i Sigapoa na waqa, me lai biu o Eric Ewins. Oti ga e vica na macawa e vakamautaki Irene Struys e dua na iVakadinadina i Jiova e tiko e Sigapoa. Rau tomana nodrau veiqaravi vakaitalatala e Sumatra. Ia e vinakati me dua na kavetani vou ni Lightbearer.\nVunau e Borneo\nE kavetani vou ni waqa o Norman Senior, ni vulica sara ga na cakacaka qori. E biuti Serene ena Janueri 1937, oti ratou soko mai Sigapoa i Borneo vaka kina e Celebes (sa Sulawesi tiko nikua), levu na vanua ratou vunau kina, so mada ga e 480 na kilomita na kena yawa e lomanivanua.\nNi yaco na Lightbearer ena wavu o Samarinda, e Borneo, e sega ni vakatara e dua na vakailesilesi ena wavu me ratou vunau na tacida. Ia ni vakamacalataka vakavinaka o Norman na inaki ni cakacaka, dua na ka nona veitokoni na vakailesilesi qori, e taura tale ga eso na ivola.\nDua tale na gauna e sureti Norman e dua na italatala e kea me vosa ena nona lotu. Ia e sega ni cakava qori, mani vakayagataka na qaramavoni me vakarogoya kina e lima na ivunau vakaivolatabu e katoni. E taleitaka qori na italatala, e taura tale ga eso na ivola me solia vei ira nona itokani. E tataleitaki na italatala, ia o ira na kena vo era sega ni taleitaka noda cakacaka vakavunau. Era cudruvaka nodra doudou ni vunau na tacida ena waqa, ra cikevi ira tale ga na vakailesilesi mera vakarota me kua ni kele na Lightbearer ena so tale na wavu.\nVanua ena mape e soko kina na Lightbearer, na yaca ni vanua ena gauna ya\nLesu i Ositerelia\nEna Tiseba 1937, e soko lesu na Lightbearer i Ositerelia nira sa cikeva tiko na italatala me vakatabui noda cakacaka. Ena Epereli 1938, e kele na waqa ena Sydney Harbor, ratou donuya tale ga na tacida na soqo ni tikina e vakayacori e Ositerelia. Sa sivia toka e tolu na yabaki me qai kele e Serene na Lightbearer. Oti ga na kena vakatabui noda cakacaka e Ositerelia, e volitaki na waqa qori ena itekitekivu ni 1940. E kaya o Brother Ewins me baleta na Lightbearer: “Levu sara na cakacaka yaga e qarava, dua dina na gauna marautaki ena noqu bula.”\nGuiguilecavi Dredre na Lightbearer\nRatou kaburaka na sore ni ka dina ni Matanitu ni Kalou o ratou na kaimua ni Lightbearer ena vanua vakaitamera, e le levu tale ga ra tiko kina. Ratou tusaqati, ia e vuavuaivinaka nodratou cakacaka. (Luke 8:11, 15) Na vanua ratou vunau kina sa tiko kina nikua e sivia na le 40,000 na dautukutuku ni Matanitu ni Kalou. Dua dina na cakacaka totoka ratou cakava na tacida tagane yaloqaqa qori, kei na nodratou waqa vakalaca. E ivakaraitaki vakasakiti vei keda nikua!\n^ para. 2 Qo o ira na iVakadinadina i Jiova era cakacaka vakaitalatala vakatabakidua.\n^ para. 8 E tiko na italanoa ni nona bula o Charles Harris ena Vale ni Vakatawa, June 1, 1994.\n^ para. 12 Raica na 1991 Yearbook of Jehovah’s Witnesses, tabana e 187.\nE vakacudrui ira na meca ni ka dina e Idonisia na kakaburaki ena retio kei na ivunau e dau vakarogoi mai waqa.


Tarai cake tale na kisi ni sausaumi ni Spicer2018-11-15T12:19:41-05:00\nEda nona ivotavota ivakaraitaki ni kisi ni sausaumi ni tarai cake tale na Spicer, as well as replacement parts for all rebuild kits, overhaul na iyaya ka vakalevu cake. Eda stock ivakaraitaki kece ni kisi ni tara tale na sausaumi, era sa vakarau tu me waqa e vuravura raraba nikua. E dua sa kaci vei keda ka rawa ni da vakarautaka na veiyasai vuravura vakau na veiqaravi vata ga ni siga, veikacivi 877-776-4600.\nSpicer tokitaka na gauna e dodonu me tudei na iyaya ena vuqa sara na “All-Purpose” e dua na lori me vakataka na simede fleets, Snow e cuki were na lori kei na were ni waiwai hauling baleta ni sa sereki na yalayala e cake ni kaukauwa ena kece na totolo ni biaulivaliva. Spicer tokitaka na kisi sa na rawa ni laki dei, vakadodonu vei ira e dua na veitaratara ni mataisoqosoqo ni Spicer.\nTarai cake tale na ivakaraitaki ni kisi ni sausaumi ni Spicer:\nIvakaraitaki ni spicer 18\nIvakaraitaki ni spicer 20\nIvakaraitaki ni spicer 21\nIvakaraitaki ni spicer 24\nIvakaraitaki ni spicer 28\nKena na bulataki ni kisi ni sausaumi:\nMixer ni se tu vakawawa\nE dua na lori sa dolava\nMataivalu na lori\nVakacolata vua na & Na buloko lori\nLori ni bukawaqa\nWaiwai & Wai Drilling Rigs\nTabana ni teitei & Kamusu lori\nVeikacivi nikua, ciqoma ni mataka na nomu kisi ni sausaumi!